title: Pekka Markkanen

text: Pekka Juha Markkanen (s. 28. toukokuuta 1967 Pori) on suomalainen aktiiviuransa lopettanut koripalloilija.


title: Pekka Markkanen

text: Markkanen on Porin Korinpunojien kasvatti. Myöhemmin urallaan hän pelasi Helsingin NMKY:n ja HoNsUn riveissä. Kaudeksi 1989–1990 Markkanen siirtyi Kansasin yliopistoon, mutta palasi yhden kauden jälkeen takaisin Suomeen. Myöhemmin urallaan Markkanen pelasi Espanjassa, Unkarissa, Saksassa ja Ranskassa. Hän lopetti ammattilaisuransa kauden 2001–2002 jälkeen.


title: Pekka Markkanen

text: Uransa jälkeen Markkanen on toiminut muun muassa BC Jyväskylän edustusjoukkueen valmennusryhmässä.


title: Pekka Markkanen

text: Markkanen pelasi jalkapalloa 16-vuotiaaksi asti Musan Salamassa maalivahdin paikalla. Hän aloitti koripallouransa sukulaisen suosituksesta, koska hän oli jo nuorena pitkä ja hänen kasvuennustuksensa oli lupaava. Markkanen innostui lajista ja pelasi 17-vuotiaana Suomi-sarjaa Porissa. Lisäksi hän kävi nuorten maajoukkueleireillä, joissa myös Henrik Dettmann huomasi hänet. Vuoden päästä hän muutti Helsinkiin ja alkoi kehittyä huimaa vauhtia. Markkanen siirtyi pian pelaamaan Helsingin NMKY:n junioreihin, jonka jälkeen hän harjoitteli edustusjoukkueen kanssa. SM-sarjan alettua Markkanen sai paljon vastuuta, vaikka sanoikin, ettei ansainnut niin paljon peliaikaa. Kauden 1987–1988 Markkanen päätti SM-hopeaan joukkueen hävitessä KTP:lle. Kaudeksi 1988–1989 Markkanen siirtyi Hongikon Nuorisoseuran Urheilijoihin, jonka kanssa hän voitti SM-hopeaa.


title: Pekka Markkanen

text: Tämän jälkeen Markkanen siirtyi Yhdysvaltoihin Kansasin yliopistoon. Hänestä ei ollut kiinnostunut pelkästään Kansasin yliopisto, sillä yhteydenottoja tuli yli kahdeltakymmeneltä koululta. Vaakakupissa painoi kuitenkin koulun vuonna 1988 voittama NCAA:n mestaruus. Markkasen iän takia hänelle myönnettiin alun perin ainoastaan kaksi pelikautta. Hänen ensimmäiset pelinsä menivät totutellessa uuteen ilmapiiriin ja kovaan kilpailuun. Joukkue aloitti kauden hyvin, vaikka siltä ei odotettu paljoa sääntörikkomusten takia. Joukkue kutsuttiin NIT-turnaukseen, jossa se pärjäsi hyvin. Kansasin hyvien pelien oletettiin loppuvan, kun se kohtasi koko maan toiseksi rankatun Louisianan yliopiston, jonka riveissä pelasi muun muassa Shaquille O'Neal. Markkanen puolusti O'Nealin kymmeneen pisteeseen ja Kansas otti yllätysvoiton kuudella pisteellä. Joukkue voitti myös koko maan ykköseksi rankatun Nevadan yliopiston. Tämän jälkeen Kansas voitti NIT-turnauksen finaalissa St. John'sin. NCAA-turnauksessa Kansas pääsi toiselle kierrokselle asti. Markkanen aloitti kaudella 33 ottelua ja teki 6,9 pistettä ottelua kohden. Kauden päätyttyä hänet valittiin Big Eight Conferencen puolustustähdistöön.


title: Pekka Markkanen

text: Kauden jälkeen Markkanen lähti yliopistosta, koska ei ollut tottunut yliopistoelämään. Hän sai myös soittoja NBA-valmentajilta, jotka pyysivät häntä jäämään yliopistoon, mutta hän ei antanut puheille paljon painoarvoa. Markkanen palasi Suomeen Hongikon riveihin, jonka riveissä hän voitti SM-hopeaa vuonna 1991 ja SM-pronssia vuonna 1993. Tämän jälkeen hän halusi siirtyä ammattilaiseksi.


title: Pekka Markkanen

text: Sattumalta Joventut Badalonan apuvalmentaja kiinnostui Markkasesta ja häntä pyydettiin tulemaan Espanjaan Badalonan kakkosjoukkueen, CB St.Josep de Badalonan, näytille. Markkasen siirryttyä Badalonaan hän harjoitteli Joventut Badalonan kanssa kaksi viikkoa, minkä jälkeen seura ilmoitti haluavansa hänet ykkösjoukkueeseen. Kauden alussa Corny Thompson loukkaantui, joten Markkanen pääsi pelaamaan ykkösjoukkueeseen kolmen pelin ajaksi, muttei päässyt kentälle.


title: Pekka Markkanen

text: Espanjasta Markkanen siirtyi Unkariin, jossa hän pelasi yhden kauden. Sieltä hän siirtyi Saksaan, jossa hän kuitenkin loukkasi nilkkansa. Markkanen kärsi nilkan loukkaantumisesta koko kauden ajan, minkä vuoksi hän halusi hakea vauhtia uralleen Suomesta, vaikka joukkue tarjosi jatkosopimusta. Tämän takia Markkanen siirtyi kahden kauden ajaksi Torpan Poikiin. Joukkueen menestyttyä hyvin eurokentillä ranskalaisjoukkueilta alkoi tulla tarjouksia. Markkanen siirtyikin vuonna 1998 SLUC Nancyyn Ranskan pääsarjaan ja pelasi joukkueessa puolitoista kautta. Helmikuussa 2000 Markkanen teki paluun Suomeen Torpan Poikien paitaan ja voitti seurassa SM-hopeaa.


title: Pekka Markkanen

text: Tämä kuitenkin riitti ja hän palasi vuonna 2000 jäähdyttelemään Hongikon riveihin I-divisioonaan. Syksyn jälkeen Markkanen palasi pääsarjaan Säynätsalon Rientoon ja pelasi joukkueen riveissä loppukauden. Viimeisen kokonaisen pääsarjakauden hän pelasi BC Jyväskylässä kaudella 2001–2002.


title: Pekka Markkanen

text: Joensuun Katajan Sami Lehtorannan loukkaannuttua marraskuussa 2007 Katajan valmentajana toiminut Antti Papinaho pyysi Markkasta tuuraajaksi. Aluksi Markkanen kieltäytyi, mutta suostui myöhemmin. Pian tämän jälkeen osapuolet solmivatkin ottelukohtaisen sopimuksen. Markkanen pelasi lopulta yhden ottelun Katajan riveissä.


title: Pekka Markkanen

text: Markkanen pelasi nuorten maajoukkueessa 32 ottelua. Suomen koripallomaajoukkueessa hän pelasi 129 ottelua, joissa hän teki yhteensä 1 432 pistettä. Kyseisellä pistemäärällä Markkanen on kaikkien aikojen pistetilastossa yhdennellätoista sijalla. Markkanen oli myös mukana vuoden 1995 EM-kisoihin päässeessä joukkueessa. Hän edusti Suomea kuudessa kisaottelussa tehden 7,5 pisteen keskiarvot. Eniten pisteitä, neljätoista, hän teki Turkkia vastaan. Markkasen entinen vaimo Riikka (o.s. Ellonen) ylsi koripallossa SM-mitaliin ja maajoukkuetasolle. Heidän pojistaan Lauri ja Miikka ovat koripalloilijoita, ja Eero on kansainvälisen tason jalkapalloilija.


title: Valter Juva

text: Valter Juva, myös Heikki Kenttä (3. syyskuuta 1865 Pyhäjoki – 25. joulukuuta 1922 Viipuri), oik. Valter Henrik Juvelius, oli suomalainen kirjailija ja kääntäjä. Hän on kääntänyt runsaasti maailmankirjallisuutta, mutta hänet muistetaan erityisesti runosta "Karjalan kunnailla lehtii puu".


title: Valter Juva

text: Valter Juva syntyi vuonna 1865 Pyhäjoella. Hänen isänsä oli maanmittari Johan Henrik Juvelius ja äiti Ida Maria Juvelius (o.s. Åkerman). Isä työskenteli maanmittarina ensin Pohjois-Suomessa ja sitten Hämeessä, jonne perhe muutti. Juvalla oli seitsemän sisarusta, joista tunnettuja ovat kirjallisuuden tutkija J. W. Juvelius (1863–1927), vankilanjohtaja V. O. Juvelius (1869–1937), lähetyssaarnaaja ja diakoni Ester Juvelius (1876–1962), näytelmäkirjailija ja suomentaja Veera Roos (1882–1961) sekä kirjailija Siiri Juva (1886–1974).


title: Valter Juva

text: Valter Juva kiinnostui kirjallisuudesta jo kouluaikana ja kirjoitti itsekin runoja. Hän opiskeli ensin Oulun suomalaisessa yhteislyseossa ja perheen muuton jälkeen Hämeenlinnan normaalilyseossa, josta kirjoitti ylioppilaaksi 1884. Maanmittarintutkinnon Juva suoritti kolme vuotta myöhemmin ja työskenteli sen jälkeen maanmittarina Vaasan läänissä vuoteen 1890 asti. Hän jatkoi opiskeluja työn ohessa ja valmistui filosofian kandidaatiksi 1888 ja maisteriksi kaksi vuotta myöhemmin.


title: Valter Juva

text: Juvan ensimmäinen runokokoelma "Kuvia ja säveliä" ilmestyi 1897, mutta se ei saavuttanut mainittavampaa suosiota, vaikka runojen kieltä pidettiin sujuvana. Runoissa voi nähdä uusromantiikan vaikutteita, erityisesti niiden isänmaallisuudessa sekä luonnon ja kansan kuvauksessa. Seuraava kokoelma "Runoja" ilmestyi 1902 ja muistutti paljolti ensimmäistä. Kokoelman runo "Jo Karjalan kunnailla lehtii puu" lienee Juvan tunnetuimpia runoja, ja se henkii uusromantiikan Karjala-ihannointia.


title: Valter Juva

text: Vuonna 1894 Juva meni naimisiin Florence Johanna Alopaeuksen kanssa, joka oli tullipäällysmiehen tytär. Kaksi vuotta myöhemmin he muuttivat etelämmäksi, kun Juva sai paremman maanmittariviran. Työnsä ohessa Juva suomensi maailmankirjallisuutta: Goethen "Faustin", Esaias Tegnérin "Fritiofin sadun", Zacharias Topeliuksen satuja sekä Heinrich Heinen, Robert Burnsin, Gustaf Frödingin, K. A. Tavaststjernan ja J. L. Runebergin runoja. Lisäksi Juva kokosi käännöksiä maailmankirjallisuudesta teokseen "Sata runoa".


title: Valter Juva

text: Vuonna 1906 Juva puolusti väitöskirjaansa "Judarnes tideräkning i ny belysning", joka käsitteli nimensä mukaan juutalaisten ajanlaskua. Väitöskirja hyväksyttiin seuraavana vuonna, ja Juvasta tuli filosofian tohtori.


title: Valter Juva

text: Eri teksteissä väitetään, että Juvan väitöskirjan innoittamana kansainvälinen retkikunta lähti etsimään Salomon temppelin aarteita Jerusalemista, mutta tosiasiassa väitöskirja ei ollut asiaan syynä. Juva oli itsekin kyllä Jerusalemissa, mutta retki päättyi paikallisten levottomuuksien vuoksi. Juva matkusteli laajasti myös Euroopassa tehden arkeologisia tutkimuksia, kunnes ensimmäinen maailmansota puhkesi ja esti enemmät matkailut.


title: Valter Juva

text: Juva toimi vuosina 1908–1918 Viipurin työväenopiston johtajana ja vuodesta 1918 kuolemaansa saakka Viipurin kaupunginkirjaston hoitajana. Viipurin-aikanaan Juva julkaisi viimeisen runoteoksensa "Matkan varrelta" (1915), joka seuraa kahden aikaisemman kokoelman kaavaa. Samana vuonna Juva julkaisi salanimellä Heikki Kenttä maaseudulle sijoittuvan salapoliisiromaanin nimeltä "Maahengen salaisuus" ja vuotta myöhemmin novellikokoelman "Valkoinen kameeli ja muita kertomuksia itämailta". Jälkimmäisessä oli pitkähkö kuvaus, joka perustuu Juvan kokemuksiin Jerusalemin kaivauksilla ja kuvaa tapahtumia Juvan näkökulmasta.


title: Valter Juva

text: Juvan viimeiseksi käännökseksi jäi Runebergin "Jouluilta" (1921). Hän kuoli kurkkusyöpään 57-vuotiaana vuonna 1922. Juva ei noussut kuolemansa jälkeen maineeseen, mutta hänen käännöksiään arvostettiin: muun muassa Uuno Kailas hyödynsi Juvan käännöstä suomentaessaan Tegnérin "Fritiofin tarun".


title: Larry Bird

text: Larry Joe Bird (s. 7. joulukuuta 1956 West Baden Springs, Indiana) on yhdysvaltalainen ammattilaisuransa lopettanut koripalloilija ja koripallovalmentaja. Hän edusti koko ammattilaisuransa Boston Celticsiä.


title: Larry Bird

text: Bird pelasi yliopistokoripalloa Indianan osavaltionyliopistossa vuosina 1976–1979. Hän osallistui NBA:n varaustilaisuuteen vuonna 1978, jolloin Boston varasi hänet tilaisuuden kuudentena pelaajana. Bird siirtyi NBA:han vuonna 1979 ja pelasi siellä vuoteen 1992 asti. Pelaajaurallaan hän voitti kolme NBA-mestaruutta, minkä lisäksi hänet valittiin kolmesti sarjan .


title: Larry Bird

text: Birdin ja Magic Johnsonin välinen kilpailu lisäsi sarjan kiinnostavuutta, ja he olivat 1980-luvun tärkein taistelupari sarjassa. Bird oli mukana niin sanotussa Dream Teamissa vuoden 1992 olympialaisissa, kun Yhdysvallat voitti olympiakultaa. Olympialaisten jälkeen hän lopetti pelaajauransa.


title: Larry Bird

text: Vuosina 1997–2000 Bird valmensi Indiana Pacersia, jolloin hänet valittiin kerran . Valmentajauransa jälkeen hän on ollut mukana Pacersin organisaatiossa. Bird valittiin vuonna 2012.


title: Larry Bird

text: Larry Bird syntyi vaatimattomiin oloihin West Baden Springsiin. Hänen isänsä oli alkoholisoitunut sotaveteraani. Koska Larry ei halunnut olla kotona, hän alkoi kahdeksanvuotiaana pelata ulkona koripalloa veljiensä kanssa, jolloin hänen lahjakkuutensa tuli esiin. Koska hänen veljensä olivat isompia, hän oppi käyttämään vartaloaan pelitilanteissa. Kun Larry vieraili sukulaistensa luona Hobartissa, sikäläiset pelaajat pyysivät hänet mukaan peliinsä eräällä kentällä. Hän vakuutti muut pelaajat taidoillaan ja yllätti heidät kertomalla, ettei pelannut missään joukkueessa. Sen jälkeen Larry alkoi harjoitella entistä enemmän. Larryn juniorivalmentaja Jim Jones opetti hänelle koripallon perusteet. Lisäksi hän opetteli omia liikkeitä. Koska hänen perheensä oli köyhä, hänellä ei ollut muutakaan tekemistä.


title: Larry Bird

text: Uransa alkuvuosina Bird tunnettiin haastavasta temperamentistaan kentällä. Kahdeksannella luokalla valmentaja jätti hänet pois pelaavasta kokoonpanosta kahden pelin ajaksi, minkä takia Bird ei osallistunut seuraaviin harjoituksiin, ja hänet erotettiin joukkueesta. Lukion koripallovalmentaja tunsi Larryn lahjat ja keskusteli sekä hänen että hänen äitinsä kanssa, jottei Larry antaisi luonteensa pilata peliään. Sen jälkeen Larry keskittyikin enemmän peliin ja piti itsensä kurissa. Ensimmäisenä lukiovuotenaan hän pääsi joukkueeseen, ja toisella kaudellaan hän nousi tähtipelaajaksi, kun hänen koulunsa ylsi 19:ään voittoon 21 ottelusta. Hänen kautensa päättyi kuitenkin kesken loukkaantumisen takia. Larrysta tuli paikallinen kuuluisuus, ja kannattajat tarjoutuivat aina kuljettamaan hänen vanhempiaan, sillä Birdin perheellä ei ollut varaa autoon. Ennen viimeistä opiskeluvuottaan Larry koki kasvupyrähdyksen ja kasvoi neljä tuumaa (noin 10 cm) kesäloman aikana. Pituuskasvunsa ansiosta hän rikkoi lähes kaikki koulunsa ennätykset, jotka olivat hänen isoveljensä nimissä. Kauden ottelukohtaiseksi piste-ennätykseksi hän teki 55 pistettä. Hänen viimeistä kotiotteluaan oli seuraamassa 4 000 katsojaa.


title: Larry Bird

text: Muutamat yliopistot olivat kiinnostuneita Birdistä, ja esimerkiksi Louisvillen yliopiston valmentaja Denny Crum haastoi Birdin heittokilpailuun, jotta hän olisi siirtynyt yliopiston joukkueeseen. Bird ei kuitenkaan pystynyt kuvittelemaan muuttavansa pois Indianasta, paitsi Kentuckyn yliopistoon, jonka koripallo-ohjelma teki vaikutuksen myös hänen isäänsä.


title: Larry Bird

text: Bird sai stipendin Indianan yliopistoon ja muutti pienestä kaupungista 33 000 oppilaan kampukselle. Hän ei sopeutunut uuteen ympäristöön ja palasi kotikaupunkiinsa ennen kuin kuukauttakaan oli kulunut, ennen koripalloharjoitusten alkua. Hän siirtyi lyhyeksi ajaksi paikalliseen junior collegeen, mutta jätti senkin kesken ja meni töihin kaupungille. Bird ei pelannut missään joukkueessa säännöllisesti, mutta osallistui erilaisiin kesäliigoihin ja AAU:n peleihin. AAU:ta hän pelasi Hancock Construction -joukkueessa. Pelaaja-agentit soittelivat Birdille, mutta hän ei hyväksynyt agenttien tarjouksia. Kun Indianan osavaltionyliopiston värvääjä näki Birdin pelaavan, hän halusi tämän mukaan koulun joukkueeseen. Bird tuli mukaan koululle ja pyöritti oppilaita lyhyessä harjoituspelissä, vaikka pelasi farkut ja tennistossut jalassa. Lopulta vuonna 1975 Bird lähti opiskelemaan Indianan osavaltionyliopistoon. Hän joutui jättämään kauden 1975–1976 väliin NCAA:n sääntöjen vuoksi, mutta hän käytti ajan kuitenkin hyödykseen ja harjoitteli koulutuntien välissäkin.


title: Larry Bird

text: Ensimmäisessä yliopistopelissään Bird teki 31 pistettä Chicagon osavaltionyliopistoa vastaan, ja ensimmäisenä kautenaan hän oli maan kolmanneksi paras pistemies, vaikka olikin ensimmäisen vuoden opiskelija. Samalla hänestä kiinnostuivat lukuisat kykyjenetsijät, ja Birdin arveltiin siirtyvän ammattilaiseksi. Hän ei kuitenkaan tehnyt sitä vielä, koska halusi olla lojaali koulun valmentajalle Bob Kingille. Birdin ensimmäisen kauden keskiarvo oli 32,8 pistettä ja 13,3 levypalloa. Seuraavalla kaudella pistekeskiarvo tippui 30,0 pisteeseen. Kaudella 1977–1978 Indiana ei päässyt NCAA:han, vaan joutui NIT:hen. NIT-turnauksessa Indiana putosi pelattuaan Rutgersin yliopistoa vastaan. Rutgersin joukkueessa pelasi James Bailey, josta tuli myöhemmin Birdin lähin ystävä NBA:ssa. Keväällä 1978 Bird pelasi ensimmäistä kertaa yhdessä Magic Johnsonin kanssa kutsuturnauksessa muiden maiden pelaajia vastaan. Bird ja Johnson turhautuivat turnauksessa, koska eivät saaneet peliaikaa. Kaksikon peli oli kuitenkin näyttävää, ja yleisö piti siitä. Vaikka Birdillä oli vuosi yliopistoa jäljellä, Boston Celticsin Red Auerbach varasi hänet . Auerbach ajatteli nostavansa hänet kokoonpanoon keväällä, mutta kun Indiana pääsi NCAA:ssa jatkoon, siirto ei onnistunutkaan. Bird olisi voinut siirtyä NBA:han kaudeksi 1978–1979, mutta sen sijaan hän jatkoi yliopistossa. Hän piti yliopistoelämästä, eikä luottanut taitoihinsa tarpeeksi. Viimeisenä yliopistovuotenaan Bird kärsi pienistä loukkaantumisista, mutta johdatti joukkueensa NCAA:han. Indiana State selviytyi Final Fouriin, jonka ensimmäisessä ottelussa se voitti DePaulin yliopiston ja eteni loppuotteluun. Kauden loppuottelussa Indiana sai vastaansa Michiganin osavaltionyliopiston, jossa myös Magic Johnson pelasi. Ottelu nousi yliopistokoripallon historian suosituimmaksi otteluksi, ja se keskittyi Johnsonin ja Birdin kaksinkamppailuun. Ottelu päättyi lopulta Indianan tappioon pistein 75–64. Bird teki ottelussa 19 pistettä.


title: Larry Bird

text: Ennen NBA-sopimuksen allekirjoittamista Bird hankki agentikseen Bob Woolfin, joka halusi tehdä hänestä urheiluhistorian parhaiten palkatun tulokkaan. Bostonin Red Auerbach tarjosi 500 000 dollarin sopimuksen, mutta se ei käynyt Woolfille. Bird pysytteli sivussa neuvotteluista, jotka kestivät niin kauan, että lehdistö kutsui niitä "sadan päivän sodaksi". Sopimus syntyi vasta kesän 1979 jälkeen, jolloin Celticin omistaja Harry Mangurian solmi Birdin kanssa kaikkien aikojen suurimman tulokassopimuksen. Kesän aikana Bird oli loukannut sormensa pahasti ja joutui pelaamaan sormi vahvasti teipattuna, mikä haittasi harjoituskautta. Kauden 1979–1980 toisessa pelissä Bird vähensi teippausta ja teki heti 28 pistettä Clevelandia vastaan. Hänet valittiin , vaikkei hän omasta mielestään ansainnutkaan paikkaa. Hänen johdollaan Celtics voitti 61 ottelua, mikä oli 32 enemmän kuin edellisellä kaudella. Se oli suurin nousu liigan historiassa. Pudotuspeleissä Boston voitti ensin Houstonin, mutta konferenssin finaaleissa se hävisi yllättäen Philadelphialle otteluvoitoin 4–1. Tulos oli pettymys Birdille, joka oli ollut varma, että Boston voittaisi koko sarjan.


title: Larry Bird

text: Seuraavaksi kaudeksi Boston Celticsin sisäpelaajiksi hankittiin Robert Parish ja Kevin McHale. Heidän avullaan Celtics voitti 62 ottelua, eli yhden edelliskautta enemmän. Runkosarjan viimeinen peli Philadelphiaa vastaan ratkaisi runkosarjan mestaruuden, joka taas takasi paremman aseman pudotuspeleissä. Celtics voitti ottelun ja pääsi aloittamaan kaikki pudotuspeliparit kotiottelulla. Joukkue aloitti pudotuspelit 4–0-otteluvoitoilla Chicago Bullsista, mutta kohtasi toisella kierroksella Philadelphian, joka johti parhaimmillaan voitoin 3–1. Celtics onnistui kuitenkin voittamaan kolme seuraavaa peliä ja selviytyi NBA:n finaaleihin. Loppuottelusarjassa Celtics kohtasi Houstonin, jonka peli pyöri Moses Malonen ympärillä. Neljän ottelun jälkeen otteluvoitot olivat tasan 2–2, mutta Birdin oma peli ei sujunut normaalisti. Kahdessa viime pelissä hän oli tehnyt vain kahdeksan pistettä ottelua kohden. Boston voitti kuitenkin seuraavat kaksi peliä, ja Bird sai ensimmäisen NBA-mestaruutensa.


title: Larry Bird

text: Kaudella 1981–1982 Boston Celtics voitti runkosarjassa 63 ottelua, ja Bird oli varma mestaruudesta. Hänen mukaansa joukkueen ainoa epävarmuustekijä oli takamiesten peli, vaikka siihen oltiinkin hankittu muun muassa Danny Ainge. Bird koki kyseisellä kaudella ensimmäisen loukkaantumisensa, kun hän mursi poskiluunsa ottelussa Milwaukee Bucksia vastaan. Loukkaantumisen jälkeen Bird oli pitkän aikaa vaihtopenkillä otteluiden alussa, koska Celtics voitti tällä järjestelyllä. Ennen pudotuspelejä Bird kuitenkin nousi aloitusviisikkoon. Celtics aloitti pudotuspelit Washingtonia vastaan. Washington voitti vain yhden ottelun, ja Celtics pääsi konferenssin välieriin, joissa se kohtasi edellisen kauden tapaan Philadelphian. Ensimmäinen ottelu päättyi Celticsin 40 pisteen voittoon, minkä jälkeen joukkue ylpistyi Birdin mielestä liikaa. Seuraavat kolme peliä päättyivätkin Celticsin tappioon, mutta viidennen ottelun joukkue voitti jälleen lähes 30 pisteellä. Ottelupari venyi lopulta seitsemänteen otteluun, jonka Philadelphia voitti Julius Ervingin johdolla. Kesän 1982 Bird käytti pallonkäsittelynsä ja pelivalikoimansa kehittämiseen.


title: Larry Bird

text: Boston Celticsin uusi hankinta ennen kautta 1982–1983 oli Quinn Buckner, joka tuli Dave Cowensin tilalle. Bucknerista tuli yksi Birdin parhaimmista ystävistä. Ottelussa Indiana Pacersia vastaan Bird teki 53 pistettä, mikä oli seuran historian ottelukohtainen piste-ennätys. Celtics oli itäisen konferenssin toiseksi paras joukkue Philadelphian jälkeen, ja se joutui aloittamaan pudotuspelit jo kaksi kierrosta ennen konferenssin finaaleja. Celtics voitti otteluparin voitoin 2–1 ja pääsi seuraavalle kierrokselle, jossa se kohtasi Milwaukeen. Ensimmäisessä ottelussa Milwaukeeta vastaan Bird loukkasi sormensa, minkä takia hän joutui teippaamaan sormensa koko loppu-uransa ajan. Ottelun jälkeen hän alkoi kuumeilla ja joutui olemaan sivussa toisesta Milwaukee-ottelusta. Boston ei voittanut yhtään peliä, vaan Milwaukee meni jatkoon voitoin 4–0.


title: Larry Bird

text: Bird oli tuohtunut aikaisin loppuneesta kaudesta, ja kesällä 1983 hän harjoitteli enemmän kuin koskaan aikaisemmin. Pian pudotuspelien jälkeen seura ilmoitti, ettei Bill Fitch jatka Celticsin päävalmentajana. Tämä oli yllätys Birdille, joka piti Fitchiä sarjan parhaana valmentajana. Päävalmentajaksi nostettiin apuvalmentajana toiminut K. C. Jones. Myös pelaajistossa tehtiin muutoksia, sillä Rick Robeyn tilalle hankittiin Dennis Johnson. Omistajatkin vaihtuivat, ja uudet omistajat halusivat tehdä Birdin kanssa uuden sopimuksen, vaikka vanhaa oli vielä vuosi jäljellä. Kesän neuvottelujen jälkeen sopimus saatiinkin tehtyä. Kausi alkoi Philadelphian ja Celticsin sarjajohdossa, mutta tammikuuhun mennessä Celtics nousi sarjajohtajaksi. Runkosarjan päätyttyä Celtics oli voittanut 62 ottelua ja sai kotiedun. Runkosarjassa Boston kohtasi ensiksi Washington Bulletsin, joka voitti vain yhden ottelun. Seuraavalla kierroksella Celtics sai vastaansa New York Knicksin, jonka tähtipelaaja Bernard King oli tehnyt yli 44 pistettä ottelua kohden pudotuspeleissä. Celtics voitti kaksi ensimmäistä peliä, mutta hävisi kaksi seuraavaa. Ottelupari venyi seitsemänteen otteluun, jonka Celtics voitti. Konferenssin finaaleissa Celtics kohtasi Milwaukeen ja voitti otteluvoitoin 4–1. Loppuotteluissa Boston kohtasi Los Angeles Lakersin. Kuuden ottelun jälkeen voitot olivat tasan, joten ottelupari venyi seitsemänteen otteluun. Viimeinen ottelu päättyi Celticsin 111–102-voittoon, ja Bird juhli uransa toista NBA-mestaruutta. Hänet valittiin ensimmäistä kertaa ja finaalien arvokkaimmaksi pelaajaksi.


title: Larry Bird

text: Ennen seuraavaa kautta Boston Celticsin takamies Gerald Henderson myytiin, joten Danny Ainge sai enemmän vastuuta. Kaupassa Celtics sai ensimmäisen kierroksen varauksen, jonka seura käytti Len Biasin varaamiseen myöhemmin vuonna 1986. Joukkueen kausi alkoi hyvin, ja kuudentoista ottelun jälkeen se oli hävinnyt vain kerran. Ottelussa Detroitia vastaan Kevin McHale rikkoi Birdin piste-ennätyksen, mutta viikkoa myöhemmin Bird otti ennätyksen takaisin, kun hän teki Atlantaa vastaan 60 pistettä. Runkosarjan päätteeksi Celtics oli voittanut 63 ottelua, mikä oli viisi voittoa enemmän kuin toiseksi parhaalla joukkueella. Pudotuspeleissä Celtics kohtasi ensin Clevelandin. Celtics voitti kaksi ensimmäistä ottelua, mutta hävisi kolmannen. Bird joutui olemaan kolmannesta ottelusta sivussa kyynärpäänsä takia, mutta palasi kolmanteen otteluun, jonka Celtics voitti ja pääsi näin jatkoon. Seuraavalla kierroksella Celtics kohtasi Detroitin, jonka se voitti voitoin 4–2. Konferenssin finaaleissa Celtics voitti Philadelphian voitoin 4–1 ja pääsi NBA-finaaleihin, jossa seura kohtasi edellisen vuoden tapaan Lakersin. Celtics aloitti loppuottelusarjan voitolla, mutta hävisi seuraavan ottelun Magic Johnsonin hyvän pelin takia. Celtics voitti neljännen pelin, mutta hävisi kaikki muut, joten Lakers voitti mestaruuden. Bird ei heittänyt loppuottelusarjassa hyvin, minkä ajateltiin johtuvan tämän kipeytyneestä kyynärpäästä. Birdin mukaan syy oli kuitenkin Michael Cooperin hyvä puolustus. Kauden päätteeksi hänet valittiin toista kertaa perättäin liigan arvokkaimmaksi pelaajaksi.


title: Larry Bird

text: Ennen kauden 1985–1986 alkua Celtics hankki Cedric Maxwellin tilalle Bill Waltonin, josta Bird oli erityisen innostunut. Toinen hankinta oli Jerry Sichting, joka tuli Quinn Bucknerin tilalle. Celticsin kausi alkoi tappiolla, mutta tämän jälkeen joukkue voitti 18 ottelusta 17. Celtics pelasi hyvin, mutta Bird kärsi selkävaivoista, minkä takia hän ei heittänyt hyvin. Selkäkivut olivat alkaneet jo kesällä 1985, mutta hellittivät kolmen kuukauden jälkeen, vaikka selkä oli koko loppukauden herkkä. Kauden aikana Waltonin ja Birdin yhteispeli toimi hyvin, ja joukkue pelasi edelliskautta paremmin. Runkosarjan päätyttyä Boston oli voittanut 67 ottelua. Pudotuspelien ensimmäisellä kierroksella Celtics kohtasi Michael Jordanin johtaman Chicago Bullsin ja voitti ensimmäisen ottelun, vaikka Jordan teki 49 pistettä. Seuraavassa ottelussa Jordan teki peräti 63 pistettä, mutta Celtics voitti silti ottelun. Celtics voitti myös kolmannen ottelun ja pääsi seuraavalle kierrokselle. Siellä se kohtasi Atlantan, jonka voitti helpohkosti voitoin 4–1. Konferenssin finaaleissa Celtics voitti Milwaukeen suoraan voitoin 4–0. Loppuottelusarjassa Celtics kohtasi Bill Fitchin valmentaman Houstonin. Celtics hävisi kolmannen ja viidennen ottelun, mutta voitti kaikki muut, joten joukkue voitti NBA:n mestaruuden. Kauden päätteeksi Bird valittiin sarjan arvokkaimmaksi pelaajaksi.


title: Larry Bird

text: Kaudeksi 1986–1987 uusina pelaajina Boston Celticsiin tulivat Fred Roberts ja Darren Daye. Monet pelaajat kärsivät loukkaantumisista, kuten Bird, joka kärsi selkäkivuista. Hän joutui olemaan joistakin peleistä sivussa, ja pelko selkäkipujen pahenemisesta vaikutti hänen loppukauden peleihinsä. Celtics voitti 59 ottelua, mikä oli vähemmän kuin edellisellä kaudella. Joukkue aloitti pudotuspelit 3–0-otteluvoitoin Chicagosta. Seuraavalla kierroksella Celtics kohtasi Milwaukeen ja voitti niukasti otteluin 4–3. Celtics kärsi senttereiden loukkaantumisista kesken ottelusarjan, minkä takia ratkaisu jäi seitsemänteen otteluun. Konferenssin finaaleissa joukkue sai vastaansa Detroitin. Celticsin kokoonpanosta puuttui Ainge, eivätkä McHale ja Parish olleet täysin kuntoutuneita. Kaksi ensimmäistä ottelua päättyivät Celticsin voittoon, mutta kolmannessa ottelussa Bird ajettiin ulos. Kiivaassa ottelusarjassa Parish sai ottelukiellon kuudenteen peliin, ja ratkaisu venyi lopulta seitsemänteen otteluun, jonka Celtics voitti. Milwaukeen Isiah Thomas ja Dennis Rodman huutelivat Birdille pelissä, mikä herätti mediassa kohua ja vaikeutti Celticsin keskittymistä loppuottelusarjaan. NBA:n finaaleissa joukkue kohtasi Los Angelesin. Loppuottelusarja päättyi Celticsin 4–2-tappioon.


title: Larry Bird

text: Kesällä 1987 Bird oli palautunut hyvin loukkaantumisistaan, joten hän odotti paljon kaudelta 1987–1988. Hän harjoitteli kesällä eri ohjelmalla edellisinä vuosina, mistä olikin apua. Bird tunsi itsensä nopeammaksi ja kevyemmäksi, ja harjoitusotteluissa hän heitti hyvin. Uusina pelaajina Bostoniin tulivat muun muassa Mark Acres ja Reggie Lewis, ja seura myi Sam Vincentin Seattle SuperSonicsiin. Bird aloitti kauden hyvin, ja ensimmäisessä neljässä ottelussa hän onnistui kahdesti tekemään yli 40 pistettä. Kauden seitsemännessä ottelussa Birdin molemmat akillesjänteet revähtivät. Hän joutui olemaan neljä ottelua sivussa, mutta loukkaantuminen vaivasi häntä senkin jälkeen monta kuukautta, eikä hän pystynyt tekemään haluamiaan liikkeitä. Joukkueen onneksi McHale palasi pelaamaan oltuaan pitkään sivussa loukkaantumisen vuoksi joulukuussa 1987. Tähdistöottelun jälkeen Bird mursi nenänsä ottelussa Detroitia vastaan, ja pari viikkoa myöhemmin hän sai iskun silmäänsä ottelussa Clevelandia vastaan. Iskun jälkeen Bird näki korin kahtena, mutta teki silti toisella puoliskolla enemmän pisteitä kuin ennen iskua. Silmävamman takia hän joutui kuitenkin pitämään erityisiä laseja muutaman pelin ajan. Runkosarjan päätteeksi Celtics oli voittanut 57 ottelua ja sijoittui divisioonan ensimmäiseksi, ja pudotuspelien ensimmäisellä kierroksella se voitti New Yorkin voitoin 3–1. Kesken ottelusarjan valmentaja Jones ilmoitti vetäytyvänsä tehtävästään, ja että hänet korvaa Jimmy Rodgers. Pudotuspelien seuraavalla kierroksella Celtics kohtasi Dominique Wilkinsin johtaman Atlanta Hawksin. Ottelupari venyi seitsemänteen otteluun, jonka Celtics voitti. Konferenssin finaaleissa Celtics sai vastaansa Detroitin. Bird ei heittänyt Detroitia vastaan normaaliin tapaansa, mikä vaikutti joukkueen menestykseen, ja Celtics hävisikin ottelusarjan voitoin 4–2.


title: Larry Bird

text: Vuonna 1988 Bird teki Celticsin kanssa uuden sopimuksen, joka kesti vuoteen 1991 asti. Kauden 1988–1989 alussa hän pelasi kahdeksan harjoitusottelua ja kuusi runkosarjan ottelua, minkä jälkeen hänen jalkakipunsa pahenivat. Birdin kantapäät jouduttiin leikkaamaan marraskuussa 1988, ja hänen oli tarkoitus palata kentille maaliskuussa 1989. Hänen oikea jalkansa ei kuitenkaan parantunut runkosarjan aikana, eikä Bird pystynyt pelaamaan. Tämän takia Celtics joutui vaihtamaan pelaajiaan, ja muun muassa Danny Ainge myytiin. Celtics voitti runkosarjassa vain 42 ottelua ja hävisi 40, ja se putosi pudotuspelien ensimmäisellä kierroksella hävittyään Detroitille voitoin 3–0.


title: Larry Bird

text: Kaudella 1989–1990 Bird pystyi pelaamaan 75 ottelua, ja kauden parhaan pelinsä hän pelasi marraskuussa Atlantaa vastaan. Hän teki ottelussa 50 pistettä. Kauden aikana Bird heitti 71 vapaaheittoa peräkkäin, mikä oli kolmanneksi eniten koko liigan historiassa. Celtics pelasi runkosarjan edelliskautta paremmin, ja tuloksena oli 52 voittoa ja 30 tappiota. Joukkue sijoittui voittoprosentillaan divisioonansa toiseksi. Pudotuspelien ensimmäisellä kierroksella Celtics kohtasi New Yorkin. Celtics voitti kaksi ensimmäistä ottelua, mutta hävisi loput kolme, eikä päässyt jatkopeleihin. Toukokuussa 1990 valmentaja Rodgers erotettiin, ja hänen tilalleen tuli Chris Ford.


title: Larry Bird

text: Seuraavalla kaudella Bird pelasi runkosarjassa 60 ottelua, joista Celtics voitti 46. Sen jälkeen hän joutui jäämään sivuun 22 ottelusta selkäkipujen vuoksi. Celtics pelasi jälleen edelliskautta paremman runkosarjan, sillä se voitti 56 ottelua. Bird palasi pelaamaan pudotuspeleihin, joiden ensimmäisellä kierroksella Celtics kohtasi Indianan. Celtics voitti ottelusarjan 3–2 ja eteni konferenssin välieriin Detroitia vastaan. Ensimmäinen välieräottelu päättyi Detroitin voittoon, mutta Bird ei pelannut ottelussa. Tämän jälkeen Celtics voitti kaksi seuraavaa ottelua, mutta hävisi loput. Kesäkuussa 1991 Birdin selkä jouduttiin leikkaamaan.


title: Larry Bird

text: Kausi 1991–1992 oli Birdin viimeinen. Hän joutui olemaan sivussa 37 ottelusta pahenevien selkävaivojensa takia. Kauden parhaan pelinsä hän pelasi maaliskuussa Portlandia vastaan, jolloin hän teki 49 pistettä. Lisäksi Bird saavutti ottelussa tripla-tuplan. Pudotuspeleissä Boston kohtasi edellisvuoden tapaan Indianan ja voitti ottelusarjan 3–0, vaikkei Bird edes pelannut. Pudotuspelien seuraavassa vaiheessa Celtics sai vastaansa Clevelandin. Ottelusarja venyi seitsemänteen peliin, jonka Cleveland voitti luvuin 104–122. Kesällä 1992 Bird osallistui Dream Teamissa Barcelonan kesäolympialaisiin, mutta hänen lopettamistaan ounasteltiin jo mediassa. Elokuussa 1992 Bird ilmoittikin päättäneensä lopettaa pelaajauransa, mutta hän jäi seuraan erityisavustajaksi. Lopettamisen syynä olivat selkävaivat.


title: Larry Bird

text: Ennen vuotta 1989 Bird ei pystynyt pelaamaan olympialaisissa, sillä NBA-pelaajat eivät saaneet osallistua niihin. Sääntöjä muutettiin huhtikuussa 1989, ja Yhdysvallat päätti lähettää vuoden 1992 olympialaisiin parhaan mahdollisen joukkueen. Alun perin Birdin ei ollut tarkoitus lähteä mukaan, sillä hänen mielestään olympiaturnaus oli tarkoitettu nuoremmille pelaajille. Lopulta hän päätti kuitenkin osallistua, sillä hänen uransa alkoi olla lopussa, ja hän halusi lopettaa sen voitollisesti. Yhdysvallat kokosi NBA-pelaajista joukkueen, joka sai lempinimen Dream Team, ja siinä pelasivat Birdin lisäksi muun muassa Michael Jordan ja Magic Johnson.


title: Larry Bird

text: Bird kärsi selkäkivuista koko turnauksen ajan, mutta pystyi silti parhaassa pelissään tekemään 19 pistettä Saksaa vastaan. Yhdysvaltojen Dream Team voitti kaikki ottelunsa suurella piste-erolla. Pienin marginaali oli loppuottelussa, jossa Yhdysvallat voitti Kroatian 32 pisteellä.


title: Larry Bird

text: Toukokuussa 1997 Bird sai valmentajatarjouksia Indianasta ja Bostonista. Pian tämän jälkeen Indianasta ilmoitettiin, että Bird oli hankittu Indiana Pacersin päävalmentajaksi Larry Brownin tilalle. Ilmoitus yllätti muun muassa Danny Aingen, joka ei uskonut Birdin olevan valmentajaksi sopivaa tyyppiä. Pacersin pelaajat, kuten takamies Reggie Miller, kuitenkin pitivät Birdin näkemyksistä. Pacersin kausi 1997–1998 alkoi tappiolla, mutta seuraavassa ottelussaan joukkue voitti Golden Staten. Pacers voitti runkosarjassa 58 ottelua ja sijoittui divisioonansa toiseksi. Pudotuspeleissä se eteni konferenssin loppuotteluihin asti, mutta hävisi ne Chicagolle voitoin 4–3. Bird valittiin kuitenkin ksi.


title: Larry Bird

text: Pacers tuli Birdin valmennusaikana tunnetuksi kovasta harjoittelusta. Vaikka kausi 1998–1999 viivästyi takia, joukkue harjoitteli yhdessä: ensin koko syksyn rikkaan kannattajansa sisäkentällä ja vasta joulukuusta lähtien omalla harjoituskentällään. Pacers voitti runkosarjan otteluista 33 ja hävisi 17, jolloin se voitti divisioonansa. Pudotuspeleissä Pacers voitti Milwaukeen ja Philadelphian häviämättä otteluakaan. Konferenssin finaaleissa joukkue sai vastaansa New Yorkin, joka voitti Pacersin voitoin 4–2.


title: Larry Bird

text: Kaudella 1999–2000 Pacers voitti runkosarjassa 56 ottelua ja voitti jälleen divisioonansa. Pudotuspelien vastustajat olivat samat kuin edellisvuonnakin, ja Indiana voitti Milwaukeen voitoin 3–2, Philadelphian 4–2 ja New Yorkin 4–2. NBA:n loppuotteluissa Pacers kohtasi Los Angeles Lakersin, jossa pelasivat muun muassa Kobe Bryant ja Shaquille O'Neal. Ottelusarja päättyi Pacersin 4–2-tappioon. Kauden jälkeen Bird lopetti päävalmentajana, mutta jatkoi seuran taustajoukoissa.


title: Larry Bird

text: Bird siirtyi Pacersin seuran presidentiksi kaudella 2008–2009. Hänet nimettiin kaudella 2011–2012. Bird oli halukas jatkamaan samoissa tehtävissä, mutta joutui jättäytymään sivuun terveysongelmien takia kesällä 2012. Lähes vuoden tauon jälkeen kesällä 2013 hän ilmoitti palaavansa mukaan Pacersin organisaatioon.


title: Larry Bird

text: Bird ilmoitti keväällä 2017 vetäytyvänsä Pacersin koripallotoimintojen johtajan paikalta. Hän ei kertonut syytä tähän, mutta hän jatkoi silti seurassa kykyjenetsijänä ja neuvonantajana.


title: Larry Bird

text: Bird pelasi pääasiassa laitahyökkääjänä. Ennen kuin hän siirtyi NBA:han, media väitti häntä hitaaksi. Lisäksi hänen sanottiin olevan liian pehmeä, eikä hänen levypallopeliään pidetty hyvänä. NBA:ssakaan Bird ei ollut nopea, mutta hänen levypallopelinsä ihastutti muun muassa Bob Cousya. Bird oli hyvä kolmen pisteen heittäjä ja voitti kolme kertaa . Siitä huolimatta hän ei heittänyt ensimmäisillä kausillaan paljoakaan kolmen pisteen heittoja. Bird oli niin varma heitostaan, että saattoi harjoitella kolmen pisteen heittoja silmät kiinni. Bob Cousy ylisti Birdiä NBA:n siihen mennessä parhaaksi pelaajaksi. Hänet tunnettiin luovasta ja hyvästä peliälystään.


title: Larry Bird

text: Viimeisellä yliopistokaudellaan Bird ei halunnut antaa haastatteluja, koska ei ollut varma, osaisiko käsitellä lehdistöä oikealla tavalla. Sen takia monet ihmiset saivat hänestä kuitenkin huonon kuvan. NBA:ssa Bird joutui antamaan haastatteluja, mutta ei pitänyt sitä enää ongelmana.


title: Larry Bird

text: Bird harjoitteli mielellään yksin, jolloin hän pystyi mielestään harjoittelemaan enemmän. Hän mietti aina, miten voisi analysoida heikkouksiaan ja parantaa peliään, mutta hänen mukaansa tärkein asia oli kuitenkin joukkueen voitto eivätkä omat tilastot. Kentällä Bird ei välittänyt vartalonsa suojaamisesta, vaan syöksyi irtopallojen perään. Tämän vuoksi hän esimerkiksi loukkasi usein kyynärpäänsä syöksyessään parkettiin kyynärpää edellä. Bird tuli yleensä ensimmäisenä harjoituksiin ja lähti viimeisenä, ja NBA:ssa pelatessaan hän nukkui usein Celticsin kotiareenalla.


title: Larry Bird

text: Bird tunnettiin myös psykologisesta pelistään: esimerkiksi vuoden 1986 tähdistöviikonlopun heittokilpailussa Bird kysyi pukuhuoneessa vastustajiltaan, kuka heistä tulisi kilpailussa toiseksi.


title: Larry Bird

text: Muista liigan pelaajista Bird ihaili eniten Magic Johnsonia. Birdin ja Johnsonin välinen kilpailu oli 1980-luvun tärkein vastakkainasettelu NBA:ssa, ja HBO:n urheilujohtajan Ross Greenwoodin mukaan se jopa pelasti NBA:n. Sekä Bird että Johnson olivat joukkuepelaajia, vaikka koripallo oli vielä 1970-luvulla ollut yksilökeskeinen laji. Heidän välilleen luotua kilpailuasetelmaa edisti myös ihonvärien ero: Bird on valkoinen ja Johnson musta. Lisäksi Bostonin ja Lakersin välillä oli ollut aikaisemminkin vihanpitoa. Birdin ja Johnsonin tulo NBA:han synnytti liigaan uuden kultakauden. Julkisuudessa he esiintyivät lähes vihollisina, mutta yksityiselämässään he olivat hyviä ystäviä. Bird olikin ensimmäisiä, joille Johnson ilmoitti HIV-tartunnastaan.


title: Larry Bird

text: Bird on esiintynyt kolmessa elokuvassa: "Blue Chips – kovissa panoksissa" vuonna 1994, ja kaksi vuotta myöhemmin "Space Jamissa" ja "Celtics voittoon – keinolla millä hyvänsä". "Space Jamissa" oli mukana myös Michael Jordan, ja kaksikko esiintyi myös McDonald’sin mainoksessa, joka tehtiin vuoden 1993 Super Bowlia varten. Vuonna 2010 McDonald’s julkaisi uuden mainoksen, jossa Birdin lisäksi olivat LeBron James ja Dwight Howard.


title: Larry Bird

text: Bird on esiintynyt myös videopeleissä. Vuonna 1983 ilmestyi "", jossa ovat mukana Bird ja Julius Erving. Pelille ilmestyi myös jatko-osa. Bird on ollut vuodesta 2006 mukana edistämässä erään viiniyrityksen myyntiä.


title: Larry Bird

text: Vuonna 2009 julkaistiin Birdin ja Magic Johnsonin kirja "When the Game Was Ours", jota kirjoitti myös Jackie MacMullan. MacMullan oli myös mukana tekemässä Birdin elämäkertaa "Bird Watching: On Playing and Coaching the Game I Love".


title: Larry Bird

text: Birdille paljastettiin muistomerkki Bostonissa vuonna 1998. Siinä on kaksi pronssista Converse-kenkää. Converse oli myös hänen pitkäaikainen sponsorinsa. Vuonna 1998 hänet valittiin Basketball Hall of Fameen. Birdin peliuran jälkeen Boston jäädytti tämän pelinumeron 33, minkä lisäksi hänet on valittu joukkoon. Vuonna 1999 ESPN:n "SportsCentury"-ohjelmassa Bird äänestettiin 1900-luvun 30:nneksi parhaaksi urheilijaksi.


title: Larry Bird

text: Marraskuussa 2013 Indianan osavaltionyliopiston kampuksella paljastettiin Birdin kunniaksi pystytetty pronssipatsas. Patsaan paljastamisen yhteydessä järjestettiin hyväntekeväisyyskampanja, joka keräsi 400 000 dollaria Birdin mukaan nimettyyn stipendirahastoon.


title: Larry Bird

text: Birdin lapsuuden perhe oli köyhä, ja hänellä on viisi sisarusta. Hänen isänsä oli alkoholisoitunut Korean sodan veteraani. Vanhemmat erosivat Larryn ollessa lukiossa, ja pian eron jälkeen hänen isänsä teki itsemurhan. Larry oli tuolloin 19-vuotias. Nuoruudessaan hän joutui myös asumaan lyhyitä aikoja isoäitinsä luona, koska kotona oli liian ahdasta. Hänen isoveljensä, Mark Bird, pelasi yliopistokoripalloa.


title: Larry Bird

text: Indianan osavaltionyliopistossa opiskellessaan Bird meni naimisiin, mutta erosi pian. Myöhemmin hänelle selvisi, että hänen entinen vaimonsa oli raskaana. Lapsi syntyi vuonna 1977 ja sai nimen Corrie Bird. Vuonna 1989 Bird meni naimisiin Dinah Mattinglyn kanssa. Parilla on kaksi adoptiolasta.


title: Larry Bird

text: Nuoruudessaan Bird pelasi myös softballia ja baseballia. Softballissa hänen joukkueensa voitti osavaltion mestaruuden. Hän pelasi myös softballia Joe Montanaa vastaan.


title: Magic Johnson

text: Earvin "Magic" Johnson Jr. (s. 14. elokuuta 1959 Lansing, Michigan) on aktiiviuransa lopettanut koripalloilija. Hän pelasi koko ammattilaisuransa NBA-joukkue Los Angeles Lakersissa (1979–1991, 1996). Johnsonin sopimus Los Angeles Lakersin kanssa vuonna 1981 käsitti ennätykselliset 25 vuotta. Johnson voitti joukkueensa kanssa kuuluisaan "Showtime"-tyyliin viisi NBA-mestaruutta, ja häntä pidetään yleisesti yhtenä kaikkien aikojen parhaista pelaajista.


title: Magic Johnson

text: Johnson oli alkuperäisen Dream Teamin jäsenenä Barcelonan olympialaisissa 1992 voittamassa Yhdysvalloille olympiakultaa yhdessä muiden legendojen kuten Michael Jordanin ja Larry Birdin kanssa. Johnsonin NBA-ura katkesi väliaikaisesti vuonna 1991 HIV-tartunnan vuoksi.


title: Magic Johnson

text: Koripallouransa jälkeen Johnson on perustanut "The Magic Johnson Foundation" -säätiön edistämään nuorison terveyttä ja hyvinvointia.


title: Charles Barkley

text: Charles Barkley (s. 20. helmikuuta 1963) on yhdysvaltalainen aktiiviuransa lopettanut NBA-koripalloilija ja oman aikakautensa tunnetuimpia pelaajia. Barkley on pituudeltaan noin 198-senttinen.


title: Charles Barkley

text: Barkley pelasi ammattilaisurallaan (vuodet 1984–1999) NBA-joukkueissa Philadelphia 76ers, Phoenix Suns ja Houston Rockets. Hän pelasi myös kolme kertaa NBA:n tähdistöottelussa. Hän lopetti uransa kauden 1999–2000 jälkeen, pelattuaan neljän kuukauden tauon jälkeen viimeisessä ottelussaan kuusi minuuttia. Barkley ei voittanut uransa aikana NBA-mestaruuksia.


title: Charles Barkley

text: Barkleyn lisäksi vain Kareem Abdul-Jabbar, Wilt Chamberlain ja Karl Malone ovat keränneet yhteensä yli 20 000 pistettä, yli 10 000 levypalloa ja yli 4 000 koriin johtanutta syöttöä koko NBA:n historiassa.


title: Charles Barkley

text: Barkley oli alkuperäisen "Dream Teamin" jäsenenä Barcelonan vuoden 1992 olympialaisissa voittamassa Yhdysvalloille olympiakultaa yhdessä legendojen kuten Michael Jordan, Magic Johnson ja Larry Bird kanssa.


title: Charles Barkley

text: Vuonna 1996 Barkley valittiin 50:n kaikkien aikojen parhaan NBA-pelaajan joukkoon, ja lopettamisensa jälkeen hän on toiminut muun muassa TV-kommentaattorina. Elokuvassa "Space Jam" (1996) hän esittää itseään. Barkley valittiin koripallon kuuluisuuksien galleriaan (Hall of Fame) vuonna 2006.


title: Karl Malone

text: Karl Anthony Malone (s. 24. heinäkuuta 1963 Summerfield, Louisiana) on yhdysvaltalainen aktiiviuransa lopettanut NBA-koripalloilija, pelipaikaltaan iso laitahyökkääjä. Häntä pidetään yleisesti yhtenä parhaista pelaajista, joka ei koskaan uransa aikana voittanut NBA:n mestaruutta.


title: Karl Malone

text: Malonen lempinimi on Mailman, ”postimies”. Hän sai sen jo yliopistoaikanaan tasaisen hyvien pelisuoritustensa ansiosta (”the mailman always delivers” eli ”postimies toimittaa aina tavaran perille”).


title: Karl Malone

text: Malone pelasi ammattilaisuransa aikana vuosina 1985–2004 NBA-joukkueissa Utah Jazz ja Los Angeles Lakers. Utah Jazzissa pelatessaan hän muodosti John Stocktonin kanssa NBA:n historiaan jääneen duon ”Stockton-to-Malone”.


title: Karl Malone

text: Malone oli korin alla pelaava laituri, ja hän teki toiseksi eniten pisteitä koko NBA:n historiassa – vain Kareem Abdul-Jabbar teki aikanaan enemmän. Hän heitti myös eniten vapaaheittoja (sekä yrityksiä että onnistumisia) liigan historiassa.


title: Karl Malone

text: Malone teki yli 2 000 pistettä 11 kaudella, ja hän jakaa tämän ennätyksen Michael Jordanin kanssa. Malone teki myös vähintään 20 pistettä ottelua kohti 17 peräkkäisellä kaudella, ja tämän ennätyksen hän jakaa Kareem Abdul-Jabbarin kanssa. Malone valittiin 11 kertaa kauden päätteeksi NBA:n niin sanottuun ykkösviisikkoon eli kauden parhaaksi pelaajaksi omalla pelipaikallaan.


title: Karl Malone

text: Malone oli alkuperäisen ”Dream Teamin” jäsenenä Barcelonan vuoden 1992 olympialaisissa voittamassa Yhdysvalloille olympiakultaa yhdessä legendojen kuten Michael Jordanin, Magic Johnsonin ja Larry Birdin kanssa. Lisäksi hän oli mukana voittamassa olympiakultaa Atlantan vuoden 1996 olympialaisissa.


title: Karl Malone

text: Vuonna 1996 Malone valittiin 50:n kaikkien aikojen parhaan NBA-pelaajan joukkoon.


title: Vetokytkin

text: Vetokytkin on laite, jonka avulla saadaan sekä varsinainen perävaunu että keskiakseliperävaunu kytkettyä kuorma-autoon.


title: Vetokytkin

text: Vetokytkimen keskellä on vetotappi, johon varsinaisen perävaunun tai apuvaunun aisan vetosilmukan pitää osua. Kun aisan vetosilmukka on tarpeeksi syvällä vetokidassa, lukittuu vetotappi silmukan läpi varmistaen perävaunun pysymisen paikoillaan ajon aikana.


title: Vetokytkin

text: Vetotappia voidaan käyttää käsin mekaanisesti tai servolla, joka on yleensä paineilmakäyttöinen.Vetokytkimien valmistajia:


title: US Open

text: US Open tarkoittaa Yhdysvaltain avoimia mestaruuskilpailuja eri urheilulajeissa. US Open -kilpailut järjestetään mm.:


title: Formula 1 -kausi 1951

text: Formula 1 -kausi 1951 oli kautta aikain toinen Formula 1 -luokan MM-sarjan kausi.


title: Formula 1 -kausi 1951

text: Kauden aikana ajettiin kahdeksan osakilpailua, joista neljän parhaimman pisteet laskettiin mukaan kuljettajan MM-loppupisteisiin. Pisteitä saivat kilpailujen viisi parasta (8, 6, 4, 3, 2 pistettä), ja nopeimman kierroksen ajanut kuljettaja sai yhden pisteen. Mestaruuden voitti Alfa Romeon Juan Manuel Fangio. Fangio johti MM-sarjaa Ranskan GP:stä alkaen.


title: Etelä-Aasian maanjäristys 2005

text: Etelä-Aasian maanjäristys 2005 oli pohjoisessa Pakistanissa 8. lokakuuta 2005 kello 8.50 paikallista aikaa (03:50:38 UTC) iskenyt, voimakkuudeltaan noin 7,6 momenttimagnitudin suuruinen maanjäristys. Järistyksen keskus oli Muzaffarabadin kaupungin lähellä kiistellyn Kashmirin alueen länsiosissa. Eniten järistys aiheutti tuhoa Azad Kashmirin alueella, missä monet talot romahtivat. Järistyksessä kuoli yli 74 000 ihmistä ja vammautui yli 10 000.


title: Etelä-Aasian maanjäristys 2005

text: United States Geological Survey (USGS) mittasi järistyksen voimakkuudeksi M 7,6. Järistyskeskus sijaitsi vuoristossa 19 kilometriä Azad Kashmirin pääkaupungista Muzaffarabadista luoteeseen sekä noin 95 kilometriä Islamabadista pohjois-koilliseen ja noin 10 kilometrin syvyydessä. Keskuksen sijainti oli koordinaatteina 34° 25′ 55″ N, 73° 32′ 13″ E. Pääjäristystä seurasi useita jälkijäristyksiä, joista voimakkain oli magnitudiltaan 6,2. Seuraavien 18 tunnin aikana tuli noin 20 kohtalaisen voimakasta jälkijäristystä. Yhteensä jälkijäristyksiä laskettiin 157, ja ne jatkuivat heiketen päivien ajan. Azad Kashmir sijaitsee Intian ja Pakistanin mannerlaattojen rajalla. Intian laatta puskee siellä kiinni Euraasian laattaan, mikä aiheuttaa siellä melko usein voimakkaita maanjäristyksiä.


title: Etelä-Aasian maanjäristys 2005

text: Pakistanin pääministerin Shaukat Azizin 1. marraskuuta antaman lausunnon mukaan järistyksessä kuoli noin 57 000 ihmistä ja loukkaantui noin 78 000. Heti seuraavana päivänä kenraalimajuri Faruk Ahmed Khan kertoi kuolleiden määrän olevan peräti 73 276 ja loukkaantuneita olevan yli 69 000. Uhriluvun arvioitiin tuolloin vielä kohoavan. Intian hallinnoimalla alueella kuoli 1 360 ihmistä ja 6 622 loukkaantui. Järistyksessä kuoli myös neljä ihmistä Afganistanissa. Lokakuussa 2006 arvioitiin että Pakistanissa ja Intiassa kuoli yhteensä 74 000 ihmistä ja 3,5 miljoonaa jäi kodittomaksi.


title: Etelä-Aasian maanjäristys 2005

text: Järistys sattui Intian mannerlaatan ja Euraasian laatan saumakohdassa, jossa Intian laatta liikkuu noin 4 senttimetriä vuodessa Euraasian laattaa kohti. Laattojen puristuminen yhteen aiheuttaa painetta, joka purkautuu toisinaan maanjäristyksissä. Alue on kärsinyt ennenkin voimakkaista maanjäristyksistä, ja on vääjäämätöntä, että näin käy jatkossakin. Näiden mannerlaattojen törmäys on kasvattanut Himalajan vuoriston.


title: Etelä-Aasian maanjäristys 2005

text: Lokakuussa 2006 kymmenet tuhannet pakistanilaiset asuivat yhä teltoissa. YK:n arvion mukaan telttaleireissä eli n. 33 000 ihmistä. Arveltiin myös, että lukumäärä saattaisi lähes kaksinkertaistua vuoriston asukkaiden laskeutuessa talveksi kaupunkeihin.


title: Etelä-Aasian maanjäristys 2005

text: Vuonna 2011 uutisoitiin, että vain kansalaisjärjestöjen toteuttamat jälleenrakennusprojektit ovat valmistuneet, kun taas Pakistanin hallituksen vastuulla olleista kouluista, sairaaloista ja silloista yli puolet oli kesken tai kokonaan rakentamatta. Alueelta raportoitiin myös laajamittaisesta korruptiosta.


title: Antiokhos IV Epifanes

text: Antiokhos IV Epifanes, alkuperäiseltä nimeltään Mithradates, oli Syyrian Seleukidi-sukuinen hallitsija vuosina 175 - 164 eaa.


title: Antiokhos IV Epifanes

text: Rooman ja seleukidien välisen sodan loputtua 188 eaa. Antiokhos joutui Roomaan panttivangiksi. Hänet vapautettiin sen jälkeen kun hänen veljensä Seleukos IV nousi valtaistuimelle.


title: Antiokhos IV Epifanes

text: Antiokhos kaappasi vallan Seleukos IV:n kuoltua. Oikea kruununperijä, Seleukoksen poika Demetrios, oli tuohon aikaan roomalaisten panttivankina. Antiokhos julisti itsensä sijaishallitsijaksi Seleukoksen nuoremman pojan holhoojana ja murhautti tämän myöhemmin.


title: Antiokhos IV Epifanes

text: Kuudennen syyrialaissodan aikana Antiokhos valloitti Egyptin vuonna 170 eaa. Antiokhos julisti nuoren Ptolemaios VI:n Egyptin kuninkaaksi. Vuonna 168 eaa. Antiokhos joutui vetäytymään Egyptistä roomalaisten painostuksesta.


title: Antiokhos IV Epifanes

text: Vuonna 167 eaa. Antiokhoksen sotapäällikkö Eukratides yritti turhaan vallata takaisin Parthian ja Arian jotka parni-heimo oli aikaisemmin vallannut.


title: Antiokhos IV Epifanes

text: Hän aloitti myös juutalaisten vainon. Makkabealaisten johdolla juutalaiset nousivat kapinaan seleukidejä vastaan. Niin sanottu Makkabilaiskapinaa käytiin vuosina 166 eaa. - 165 eaa. Antiokhos valtasi Jerusalemin ja saastutti sen temppelin, mutta hävisi sen jälkeen jatkuvasti taisteluja kapinallisille. Antiokhos kuoli valmistellessaan uutta Juudean sotaretkeä.


title: Antiokhos IV Epifanes

text: Vuonna 165 eaa. Antiokhos valtasi Armenian pääkaupungin Artaksiaan ja vuonna 164 eaa. hän jatkoi matkaansa Babylonaiaan ja Elamiin. Hän kuoli vuoden 164 eaa. lopulla sen jälkeen kun hän oli epäonnistunut valtaamaan Susan. Häntä seurasi hänen poikansa Antiokhos V joka kuitenkin oli liian nuori hallitsemaan, joten hallitsijaksi tuli Lysias.


title: Rautias

text: Rautias eli raudikko on hevosväri. Rautiaat ovat karvaltaan ruskeita tai punertavanruskeita, ja niiden jouhet ovat samoin ruskeat mutta voivat olla karvaa tummempia tai vaaleampia. Rautiaan sävyjä ovat esimerkiksi "punarautias", "vaaleanrautias", "tummanrautias", "sysirautias" ja "liinakko" (jonka jouhet ovat hyvin vaaleat).


title: Rautias

text: Karvaltaan myös ruskeasta ruunikosta rautias eroaa siten, että jouhien lisäksi rautiaan jalat, korvat ja turpa ovat aina ruskeat, eivät mustat kuten ruunikolla.


title: Rautias

text: Värin nimi on vanha ja tulee ilmeisesti rauta-sanasta viitaten mahdollisesti punaiseen ruostuneeseen rautaan.


title: Rautias

text: Aina rautiaita hevosrotuja ovat haflinger, suffolkinhevonen ja juutinhevonen. Suomenhevosista noin yhdeksän kymmenestä on väriltään rautiaita.


title: Rautias

text: Rautias väri on yksi hevosten kolmesta perusväristä, joista kaksi muuta ovat ruunikko ja musta. Jokainen hevonen on pohjaväriltään eli geneettisesti jonkin näistä kolmesta väristä edustaja ja periyttää pohjaväriä sen mukaisesti, vaikka eläin saattaakin muiden väriin vaikuttavien tekijöiden vuoksi ulkonäöltään olla esimerkiksi täysin valkoinen. Perusvärien periytyminen on melko monimutkaista ja perustuu kahteen eri lokukseen (niin kutsutut A- ja E-lokukset) osuneisiin geenien alleeleihin. Rautias on hevonen, joka on perinyt E-lokukseen molemmilta vanhemmiltaan resessiivisen alleelin "e" eli on genotyypiltään tämän lokuksen suhteen "ee". Tällöin on samantekevää, mitä alleeleja A-lokuksessa on, eivätkä sen erilaiset genotyypit ("AA", "Aa", "aa") nykykäsityksen mukaan näy rautiaan hevosen ulkonäössä mitenkään.


title: Rautias

text: Käytännön seurauksena perusvärien genetiikasta on se, että kahden rautiaan tai väriltään rautiaspohjaisen (esimerkiksi voikko, punahallakko) hevosen jälkeläinen voi olla väriltään ainoastaan rautias tai rautiaspohjainen. Rautias onkin ainoa hevosen väri, joka on suhteellisen helppo vakiinnuttaa rodun ainoaksi väriksi. Joskus jommankumman vanhemman väri (esimerkiksi hopeanruunikko tai kuloutunut musta tai ruunikko) on kuitenkin tunnistettu virheellisesti rautiaaksi, jolloin varsakaan ei välttämättä olekaan rautias. Rautiaan hevosen kummankaan vanhemman ei tarvitse olla rautias, ja rautiaan parittaminen mustan tai ruunikon hevosen kanssa saattaa tuottaa varsalle minkä tahansa perusvärin.Jotkin jopa geneettisesti rautiaasta täysin poikkeavat värit voivat muistuttaa rautiasta. Monia tällaisia hevosia on ennen hevosvärien genetiikan tuntemista rekisteröity esimerkiksi kaneli- tai savakkorautiaksi.


title: Nöykkiö

text: Nöykkiö () on omakoti- ja rivitalovaltainen kaupunginosa Espoossa Suur-Espoonlahden alueella. Sen nimi oli alun perin "Nöykis", vuosina 1758–1763 se esiintyi kuitenkin kartoissa nimellä "Nöjkäng", joka on lähtöisin viljelysnimestä. Suomenkielistä nimeä "Nöykkiö" alettiin käyttää 1940-luvulla.


title: Nöykkiö

text: Alun perin Nöykkiö oli vanhaa huvila-aluetta suurine pihoineen. Nykyään monet tontit ovat hyvin pieniä. Nöykkiöstä löytyy edelleen suuria pihoja, mutta uusia taloja rakennetaan Nöykkiöön koko ajan lisää. Alueelle on viime vuosina tehty täydennysrakentamista, ja se on saanut uusiakin katuja, samalla kun osa vanhoista kaduista on suljettu pussinperiksi eli on estetty läpiajoliikenne moottoriajoneuvoilta.


title: Nöykkiö

text: Nöykkiö sijaitsee pohjois-eteläsuuntaisen Finnoontien länsipuolella ja Länsiväylän pohjoispuolella. Lähellä Länsiväylää kulkee samansuuntainen kokoojakatu, Martinsillantie. Nöykkiön länsirajalla kulkee Nöykkiöntie. Nöykkiöntien länsipuolella sijaitsee Kattilalaakso, joka luetaan toisinaan kuuluvan Nöykkiöön, mutta onkin virallisesti osa Saunalahden kaupunginosaa.


title: Nöykkiö

text: Vuonna 1994 Nöykkiössä oli 4 900 asukasta. Nöykkiönlaakson asukasluku vuodenvaihteessa 2012–2013 oli 4 917, Nöykkiö-Latokaski-alueella 15 324.


title: Nöykkiö

text: Nöykkiössä on useita kouluja. Alueen pohjoisosassa sijaitsee Nöykkiönlaakson koulu (alakoulu) ja Nöykkiön koulu (yläkoulu). Etelämpänä, Eestinlaakson alueella, sijaitsee Eestinkallion koulu (alakoulu) ja Martinkallion koulu (yhtenäiskoulu). Nöykkiössä on kahden kunnallisen päiväkodin lisäksi yksi yksityinen päiväkoti sekä yksi ryhmäperhepäiväkoti. Nöykkiön pohjoisosassa sijaitsee myös kirjasto, hammaslääkäri, nuorisotila ja neuvola.


title: Nöykkiö

text: Erityisesti nuorten keskuudessa suurta huomiota herättänyt Valintatalo-kauppa avattiin huhtikuussa 2008 Nöykkiön koulun viereen, kauppa muuttui K-Marketiksi heinäkuussa 2016. Nöykkiöstä löytyy myös yksityinen parturi-kampaamo. Eestinkallion koulun läheisyydessä sijaitsee pieni kioski, jonka omistaja on vaihtunut useaan otteeseen. Aiemmin Kattilalaakson alueella aivan Nöykkiön välittömässä läheisyydessä on toiminut pieni, perinteinen kyläkauppa K-extra Cajander. Nöykkiön Eteläosaan Länsiväylän varrelle avattiin vuoden 2017 helmikuussa Lidl-ketjun liike.


title: Nöykkiö

text: Nöykkiöläisillä on melko hyvät liikenneyhteydet. Länsimetron liityntälinjat palvelevat ruuhka-aikana 10 minuutin vuorovälillä.Aivan Nöykkiön ja Saunalahden kaupunginosien rajalla sijaitsee Espoonlahden vesitorni. Vesitornin liepeille rakennetaan maanalaista länsimetroon kuuluvaa Sammalvuoren metrovarikkoa.


title: Kimo

text: Kimo on hevosväri. Kimot hevoset syntyvät värillisinä ja harmaantuvat ja vaalenevat iän myötä jopa täysin valkoisiksi. Useimmat valkoiset hevoset ovat juuri kimoja, mutta kimot ovat ulkonäöltään valkoisia vain osan elämästään. Hevosen valkoinen väri voi myös johtua monesta muustakin syystä kuin kimoudesta.


title: Kimo

text: Kimoa voidaan kutsua esimerkiksi rautiaankimoksi, ruunikonkimoksi tai mustankimoksi sen perusteella, minkä värinen se oli syntyessään eli mikä sen pohjaväri on.


title: Kimo

text: Ruotsalaisen geenitutkimuksen mukaan kaikki kimot hevoset polveutuvat samasta yksilöstä. Tämä ensimmäinen kimo eli joitakin tuhansia vuosia sitten ja sillä oli värityksen aiheuttava mutaatio 25. kromosomissa. Sama mutaatio löytyy nykykimoista. Kimomutaation aiheuttaa 4.6-kb -kahdentuminen STX17-kromosomin intronissa 6.


title: Kimo

text: Kimon aiheuttava "kimotekijä" on väritystä säätelevän geenin dominoiva eli vallitseva alleeli, joten toiselta tai molemmilta vanhemmaltaan sen perinyt hevonen on aina kimo. Hevonen ei myöskään voi olla kimo, ellei jompikumpi sen vanhemmista ole genotyypiltään ja näin ollen myös väritykseltään kimo.


title: Kimo

text: Kimot hevoset syntyvät muunvärisinä. Varsaväri voi olla mikä vain, myös kirjava. Eläin vaalenee varttuessaan asteittain: ensin se saa yksittäisiä valkoisia karvoja, sitten valkoisten karvojen määrä saa värin vaikuttamaan harmaalta, ja lopulta eläin on kokonaan valkoinen. Yleensä kimo on valkoinen viimeistään 10–15 vuoden iässä, mutta jos varsa on perinyt kimotekijän molemmilta vanhemmiltaan eli on alleelin suhteen homotsygootti, se vaalenee nopeammin.


title: Kimo

text: Kimon iho pysyy samanvärisenä kuin syntyessä eli yleensä tummana, mutta esimerkiksi pään ja jalkojen valkoisten merkkien alueelta se voi olla vaaleanpunaista kuten normaalistikin. Mikäli eläin on perinyt kimotekijän molemmilta vanhemmiltaan, myös sen iho voi vanhemmiten vaalentua.


title: Kimo

text: "Papurikko" eli papurikkotäpläinen kimo saa harmaantumisvaiheessa karvaansa erisävyisiä harmaita ja valkoisia rengasmaisia kuvioita, joita kutsutaan papurikkotäpliksi tai markanpilkuiksi. "Kärpäskimon" valkoisen karvan sekaan ilmaantuu hevosen ikääntyessä hyvin pieniä tummia täpliä, joista ei kuitenkaan voi varmuudella päätellä hevosen syntymäväriä. Kärpästäplät saattavat muodostaa kaulalle, lavalle tai kyljelle laajan tihentymän (harmaa tai ruskea niin kutsuttu "verijälki") siten, että hevonen näyttää melkein kirjavalta. Kärpäskimous on todennäköisintä, jos eläin on perinyt kimotekijän vain toiselta vanhemmaltaan.


title: Kimo

text: Kimo voi olla syntymä- eli pohjaväriltään mikä tahansa, koska kimoudesta vastaavan G-lokuksen genotyyppi ei ole sidoksissa mihinkään muuhun väriin vaikuttavan lokuksen genotyyppiin. Näin ollen harmaanvalkean aikuisvärin taustalla voi olla mikä perusväri tahansa, ja mikä tahansa yhdistelmä diluutio-, kirjavuuskuvio- ja sekakarvakuviotekijöitä. Kimolla voi olla myös mitä tahansa merkkejä kuten muunkin värisillä hevosilla, joskin karvapeitteen ollessa kokovalkoinen näistä merkeistä erottuvat helposti lähinnä vain kirjo- tai valkokaviot, herasilmät ja turvan alueen valkoiset merkit, joiden vaaleanpunainen iho on tällä ohutkarvaisella alueella hyvin näkyvissä. Valkoiset merkit tai kirjavan hevosen valkoiset alueet voi saada näkyviin leikkaamalla hevosen karvaa lyhyeksi tai yksinkertaisesti kastelemalla hevosen, jolloin tumma ja vaaleanpunainen nahka kuultavat märän karvan alta.


title: Kimo

text: Noin 75 prosentilla yli 15-vuotiaista kimoista hevosista esiintyy melanoomaa eli tummasolusyöpää, jota hevosilla kutsutaan kimosyöväksi. Todennäköisimmin sairastuvat pohjaväriltään mustat sekä kimotekijän suhteen homotsygootit yksilöt.


title: Kimo

text: Melanooma kehittyy ihon värisolujen lisääntyessä rajusti. Pieni, möykkymäinen kasvain kehittyy usein häntään tai sen alle. Melanoomakasvaimet eivät ole sinänsä haitallisia, mutta ne voivat muodostaa etäpesäkkeitä esimerkiksi sisäelimiin. Tällöin sairaus voi jopa uhata eläimen henkeä. Useimmiten kimo kuitenkin ehtii kuolla muusta syystä. Joskus kimo joudutaan kuitenkin lopettamaan jo hyvinkin nuorella iällä melanooman takia.


title: Kimo

text:
Kimo on yleinen väri hevosilla: nykyään noin 10 prosenttia hevosista on kimoja. Se esiintyy miltei kaikissa hevosroduissa ja on hyvin yleinen erityisesti arabianhevosilla ja arabivaikutteisissa roduissa kuten walesinponeilla ja connemaralla.. Joissakin rodussa kimous on erittäin yleistä: camarguenhevoset ovat aina ja lipizzanhevoset yleensä kimoja.
Erityisesti nuorena nopeasti kimoutuneiden hevosten käyttö jalostuksessa saattaa tuottaa yllätyksiä jälkeläisten värien suhteen, koska kimous voi valkaisevan vaikutuksensa vuoksi kätkeä näkyvistä kaikenlaisia värigeenejä, kuten voikkouden. Hevosen jo harmaannuttua ei sen syntymäväristä pelkästään hevosen ulkonäön perusteella voi päästä selvyyteen, joskin esimerkiksi kirjavuus tai tiikerinkirjavuus näkyvät vaaleanpunaisina tai täplikkäinä ihonalueina ja myös hevosen silmien väri saattaa auttaa värin tunnistamisessa. Tämän vuoksi kimojen syntymäväri pyritään nykyään kuvaamaan ja merkitsemään sen virallisiin papereihin. Nykyisin kimon pohjaväri voidaan yleensä selvittää geenitesteillä. Toinen keino määrittää pohjaväri tai ainakin sulkea pois vaihtoehtoja on tarkastella eläimen sukua ja jälkeläisiä. DNA-testaus yhdistettynä jälkeläisten ja suvun värien tutkimiseen voi vahvistaa sellaisenkin värin, jolle DNA-testiä ei vielä ole kehitetty.


title: Sambesi

text: Sambesi on Afrikan neljänneksi pisin joki, 3 540 kilometriä pitkä. Sen alkulähteet ovat Sambiassa, mutta jo 30 km kuluttua se jatkaa Angolan puolelle, josta se laskee etelään, kääntyy itään ja muuttuu Sambian ja Zimbabwen väliseksi rajajoeksi, jatkaa siitä Mosambikin halki virraten Intian valtamereen, tarkemmin ottaen Afrikan ja Madagaskarin väliseen leveään Mosambikin kanaaliin. Yläjuoksullaan joki sivuaa sadan kilometrin matkalta myös Namibian itäisintä kolkkaa.


title: Sambesi

text: Sambian ja Zimbabwen rajalla kulkiessaan, Livingstonen kaupungin liepeillä, joessa on maailmankuulut korkeat Victorian putoukset, bantukielellä "Mosi-oa-Tunya" (=kohiseva höyry). Vesi virtaa putouksissa 1 250 m leveänä rintamana ja putoaa enimmillään 105 m syvään rotkoon. Englantilainen lääketieteen tohtori David Livingstone kävi ensimmäisenä eurooppalaisena putouksilla vuonna 1855.


title: Sambesi

text: Sambesijoessa on kaksi tekojärveä, joista suurempi, Karibajärvi, sijaitsee Sambian ja Zimbabwen rajalla, ja hieman pienempi Cahora Bassa Mosambikissa.


title: Kerman kanava

text: Kerman kanava on yksisulkuinen, 250 metriä pitkä kanava Heinäveden kunnassa Etelä-Savossa Kermankosken vieressä. Kanava yhdistää Kermajärven Haukiveteen yhdessä Pilpan ja Vihovuonteen kanavien kanssa. Kanavalinja kulkee Kermajärven ja Koskilahden välissä olevan kannaksen läpi. Kanava on rakennettu vuosina 1903–1905. Työt alkoivat vuonna 1903, ja vuoden 1905 aikana valmistuivat kaivutyöt ja kivisulku. Kanavan yli kulkeva rullasilta valmistui samanaikaisesti. Kanavalla ei ole omaa miehitystä, se on automatisoitu. Pudotuskorkeutta kanavalla on 2,3–2,4 metriä.


title: Kerman kanava

text: Kerman kanava on osa historiallista kansallismaisemaksi valittua Heinäveden reittiä. Nykyään kanava on ahkerassa käytössä.


title: Kerman kanava

text: Kerman kanavalla sulkumestarina toiminut Kalle Pakarinen ("Kerman Kalle") oli 1960- ja 1970-luvulla sääennustaja. Hän keräsi myös vanhaa kanavilla käytettyä työvälineistöä.


title: Thomas Tallis

text: Thomas Tallis (30. tammikuuta 1505 – 23. marraskuuta 1585) oli englantilainen säveltäjä. Hän toimi urkurina Walthamin apottiluostarissa vuosina 1536–1540. Hän oli myös Englannin hallitsijoiden Henrik VIII:n, Edvard VI:n ja Elisabet I:n hoviurkurina. Tallisia on kutsuttu ”Englannin kirkkomusiikin isäksi”. Hänen oppilaisiinsa kuului muiden muassa William Byrd.


title: Thomas Tallis

text: Tallis sävelsi pääasiassa kirkkomusiikkia, kuten messuja ja motetteja. Yksi hänen moteteistaan on "Spem in alium", jossa on mukana neljäkymmentä lauluääntä. Firenzeläinen Alessandro Striggio sävelsi samoihin aikoihin 40-äänisen motetin, joka kenties inspiroi Tallista.


title: John Taverner

text: John Taverner (1490 – 18. lokakuuta 1545) oli englantilainen säveltäjä ja urkuri. Hän sävelsi pääasiassa vokaalimusiikkia, kuten messuja ja motetteja.


title: John Taverner

text: Taverner syntyi Lincolnshiressa. 1520-luvun alussa hän sai töitä kirkossa Tattershallissa. Vuonna 1526 hänestä tuli kuoromestari Oxfordissa. Vuonna 1528 hänet vangittiin harhaoppisuudesta ja kaksi vuotta myöhemmin hän lähti Oxfordista.


title: John Taverner

text: Peter Maxwell Davies on säveltänyt Tavernerin elämästä oopperan.


title: Gideon Bolotowsky

text: Josef Gideon Bolotowsky (s. 3. heinäkuuta 1947 Helsinki) on Berliinissä asuva suomenjuutalainen analyytikko ja sijoitustutkimusyhtiö OsakeTieto FSMI Oy:n toimitusjohtaja. Vuosina 1995–1998 hän toimi Metsäliitto Internationalin toimitusjohtajana. Hän oli Helsingin juutalaisen seurakunnan puheenjohtaja vuosina 1989–2007. Hänen seuraajakseen tuli Rony Smolar.


title: Tomás Luis de Victoria

text: Tomás Luis de Victoria (1548 – 27. elokuuta 1611) oli espanjalainen säveltäjä.


title: Tomás Luis de Victoria

text: Victoria syntyi Sanchidriánssa ja opiskeli Segoviassa Bartolomé de Escobedon johdolla. Noin vuonna 1564 Victoria muutti Roomaan. Täällä hänen arvellaan opiskelleen Giovanni Pierluigi da Palestrinan johdolla. Italiaan muutettuaan hän alkoi käyttää sukunimensä Italian kielistä käännöstä ”Vittoria”, joten monia hänen sävellyksiään löytyy myös tällä nimellä. Vuonna 1575 Victoria vihittiin papiksi. Vuonna 1586 hän palasi Espanjaan, jossa hän loppuelämänsä ajan toimi pappina, säveltäjänä, kuoronjohtajana ja urkurina.


title: Bartolomé de Escobedo

text: Bartolomé de Escobedo (n. 1500 – 11. elokuuta 1563) oli espanjalainen säveltäjä. Hän syntyi Zamorassa ja opiskeli Salamancassa. Vuonna 1536 Escobedo liittyi kuoroon, jossa hän oli vuoteen 1554 saakka. Hän oli todennäköisesti säveltäjä Tomás Luis de Victorian opettaja.


title: Bartolomé de Escobedo

text: Escobedon sävellyksistä kaksi messua ja motetteja ovat säilyneet.


title: Päistärikkö

text: Päistärikkö on hevosen väritys, jossa hevosen karvapeitteessä on lähinnä rungossa valkoista karvaa tasaisesti värillisen seassa niin, että runko näyttää vaaleammalta kuin hevosen pää ja jalat. Päistärikön rungossa on kuitenkin usein tummia pilkkuja ja viiruja. Pohjavärinsä perusteella päistärikköä kutsutaan esimerkiksi ruunikonpäistäriköksi.


title: Päistärikkö

text: Päistärikkö voi näyttää eri vuodenaikoina hyvin erilaiselta, sillä valkea karva tulee eri tavalla näkyviin karvapeitteen ollessa ohut tai paksu. Varsoilla päistärikköys tulee tavallisesti näkyviin vasta paksun varsakarvan lähdettyä. Päistärikköä ei pidä sekoittaa iän myötä kauttaaltaan harmaantuvaan kimoon.


title: Pécs

text: Pécs [] () on Unkarin viidenneksi suurin kaupunki ja vuonna 2010 yksi kolmesta Euroopan kulttuuripääkaupungista.


title: Pécs

text: Pécs on Unkarin eteläisimmän läänin Baranyan keskus. Kaupungin eteläosa on tasankoa ja pohjoisosa ulottuu Mecsek-vuoriston rinteille ja laaksoihin. Ilmasto on erittäin suotuisa, koska nykyäänkin kaupunki rajoittuu metsään. Kesäkuumalla Mecsekiltä lähtevä ilmavirtaus viilentää ja puhdistaa iltaisin kaupungin ilmaa.


title: Pécs

text: Roomalaiset perustivat kelttiheimojen asuttamalle alueelle 100-luvun alussa Sopianae-nimisen kaupungin. Siitä kehittyi 300-luvulle mennessä sekä maakunnallinen että tärkeä varhaiskristillinen keskus. Tältä ajalta peräisin olevat varhaiskristilliset hautakammiot ovat kuuluneet UNESCOn maailmanperintöluetteloon joulukuusta 2000.


title: Pécs

text: Kaupunkiin perustettiin piispanistuin vuonna 1009 ja Unkarin ensimmäinen yliopisto 1367. (Nykyinen yliopisto on maan suurin, opiskeljoita on 33 000.)


title: Pécs

text:
Keskiajalla Pécs kehittyi huomattavaksi kulttuuri- ja taidekaupungiksi piispa Janus Pannoniuksen ansiosta, joka oli unkarilaisen humanismin merkittävä edustaja ja maan tärkein latinankielinen runoilija.
150-vuotisen turkkilaisvallan, josta on muistona rakennuksia, kuten Gasi Kasimin moskeija pääaukiolla, jälkeen Pécs sai vuonna 1780 kuninkaallisen vapaakaupngin oikeudet, minkä seurauksena alkoi voimakas porvarillistuminen ja taloudellinen kehitys. Teollistuminen nopeutui suuresti 1800-luvun alkupuolella, Zsolnayn posliinitehtaasta, Littken samppanjatehtaasta ja Angsterin urkutehtaasta tuli maailmankuuluja.


title: Pécs

text: Pécsissä on aina asunut useita eri kansallisuuksia rinta rinnan, kulttuurit ovat kerrostuneet aikaa myöten, eri kansanryhmien perinteet ja arvot ovat läsnä kaksituhatvuotisen kaupungin historiassa. Unkarilaiset, kroatialaiset ja saksalaiset elävät nykyäänkin rauhanomaisesti rinnakkain. Niinpä ei ollut yllätys, että Pécsistä tuli Euroopan kulttuuripääkaupunki vuonna 2010. Vuonna 1998 UNESCO myönsi Pécsille ’’Kaupungit rauhan puolesta’’ –palkinnon tunnustuksena vähemmistökulttuurien vaalimisesta ja Balkanin-sodan pakolaisten vastaanottamisesta.


title: Pécs

text:
Pécsin tunnetuin tuote on Zsolnayn posliini, jonka erikoinen vihreä väri on peräisin sen sisältämästä eosiinista. Vuosisadan vaihteessa oli keramiikka-astioiden ohella kuuluisinta rakennuskeramiikka, jota suosittiin erityisesti Budapestin ja Wienin jugendrakentamisessa.
Pécsin olutpanimo, joka kuuluu Unkarin neljään kuuluisimpaan, perustettiin vuonna 1848 Pannonian oluttehdas –nimellä. Viime aikoihin saakka kaupungin lähistöllä toimivat nyttemmin jo suljetut hiili- ja uraanikaivokset.


title: Pécs

text: Kaupunki on yksiraiteisen, sähköistetyn Budapest-Dombóvár-Pécs -radan päätepiste. Intercity-junat turvaavat yhteyden pääkaupunkiin. Päärautatieasema ja sen runsaat keramiikkakoristeet ovat vuodelta 1900. Keltatiilisen rakennuksen koko julkisivu on koristeltu punertavalla keramiikalla. Runsainta se on keskiosassa, jossa ovat Zsolnayn pirograniitista valmistetut James Wattin ja George Stephensonin pyöreät reliefit.


title: Pécs

text: Pécs on maan vanhimpia, taidehistoriallisesti tärkeitä paikkakuntia, Lounais-Unkarin hallinnollinen ja henkinen keskus. Musiikki- ja kuvataidekulttuuri ovat siellä maan parasta tasoa. Kaupungin ja yksityisten taidekokoelmat: Unkarin nykytaiteen museo, Csontváryn museo, Ferenc Martynin museo, Victor Vasarelyn museo, Amerigo Totin museo tarjoavat kokonaiskuvan Unkarin 1900-luvun taiteesta. Pécsissä on myös ooppera ja sinfoniaorkesteri. Kaupungin vilkkaalla kulttuurielämällä on jo pitkät perinteet.


title: Pécs

text: Littken perhe Pécsissä aloitti ensimmäisenä samppanjan valmistuksen nykyisen Unkarin alueella vuonna 1859. Littken samppanjatehtaan kulta-aikaa oli 1900-luvun alku. Nykyäänkin samppanjat käyvät ja kypsyvät pulloissa. Lisäksi tehdään viinejä omien viljelmien rypäleistä. Pyhän Tapanin aukion laidalla sijaitsevan samppanjatehtaan alla oleva, Euroopan syvin, lähes kahden kilometrin pituinen, viisikerroksinen kellarijärjestelmä on alkuaan jo 1300-luvulta.


title: Pécs

text: Rypäletertuin koristeltu roomalainen alttarikivi, samoin rypälein sekä viiniköynnöksin koristeltu pronssinen korukaappi, sulavalinjaiset viinilasit sekä kirjalliset dokumentit todistavat Pécsissä olleen viininviljelyä jo 200-luvulla jaa.


title: Pécs

text: Kuvanveistäjä Yrjö Liipola (1881-1971) asui Unkarissa vuosina 1904-34. Hänen vaimonsa Mara Förster oli syntyään pécsiläinen. Heidät vihittiin Pécsin kaupungintalossa 17.9.1910.


title: Pécs

text: Taidemaalari Aino Hakulinen (1906-95) maalauksissa on useita pécsiläisiä aiheita. Hän avioitui 1934 Aladár Szabón kanssa, jokas työskenteli Pécsin yliopistossa suomen kielen lehtorina.


title: Pécs

text: Pécsin Unkari-Suomi seura on perustettu 1974. Aluksi puheenjohtajana oli Tivadar Csorba, sitten Tamás Márk (1983-84), József Végh (1984-2004), Károly Tóth (2005-06) ja Anja Haaparanta (2007-). József Végh on seuran kunniapuheenjohtaja.


title: Pécs

text: Suomella on Pécsissä kunniakonsulaatti. Kunniakonsuli on György Kator, osoite Nagyvárad u. 23., 7623 Pécs.


title: Raivaussaha

text: Raivaussaha on metsän, pääasiassa pensaikon ja vesakkojen, raivauksessa käytettävä moottorikäyttöinen saha. Raivaussahan leikkausteränä käytetään yleensä sirkkelinterän kaltaista leikkauslaikkaa. Raivaussahalla voidaan helposti katkoa jopa 4–5 cm:n paksuisia puita; tätä paksumpien puiden katkaisuun raivaussaha ei ole kovin käytännöllinen. Heinikon leikkaamisessa käytetään siimaleikkuriterää tai 3 tai 4-hampaista ruohoterää.


title: Raivaussaha

text: Raivaussaha koostuu leikkausterästä ja moottorista sekä näitä yhdistävästä varresta, jonka sisällä kulkee terää pyörittävä akseli. Käyttövalmista raivaussahaa kannetaan käyttäjälle puettaviin valjaisiin kiinnitettynä. Ohjausvarren ja valjaiden kiinnityskohta on yleensä tasapainotettu siten, että sahan käyttö on vaivatonta. Käyttäjän selän takana sijaitseva moottori toimii terän ja varren vastapainona. Varren pituus on yleensä noin 1,5–2 metriä, josta noin kaksi kolmasosaa on käyttäjän etupuolella.


title: Raivaussaha

text: Kevytrakenteista, siimaleikkuriterällä varustettua raivaussahaa kutsutaan trimmeriksi tai siimaleikkuriksi. Sellaisia käytetään nurmikonleikkuussa niiden kohtien leikkaamiseen, joihin ruohonleikkuri ei ulotu.


title: Raivaussaha

text: Raivaussahaan on myös olemassa monia erilaisia työkaluja, esimerkiksi lehtipuhallin, oksasaha, pyörivä harja ja moottorisahan laippa.


title: Raivaussaha

text: Raivaussahoja tekevät yleensä samat valmistajat, joiden valikoimaan kuuluvat myös moottorisahat. Raivaussahoissa käytettävä kaksitahtimoottori on rakenteeltaan ja iskutilavuudeltaan lähes vastaava kuin keskikokoisissa moottorisahoissa (30-60 kuutiosenttimetriä). Suurimpia sahavalmistajia Euroopassa ovat saksalainen Stihl ja ruotsalaiset Husqvarna ja Jonsered.


title: Raivaussaha

text: Raivaussahalla työskennellessä on oltava asianmukaiset varusteet, joita on silmikollinen kypärä, kuulonsuojaimet, viiltosuojatut housut tai haalari ja metsurin saappaat tai kengät.


title: Eblan kieli

text: Ebla on kuollut seemiläinen kieli, jota puhuttiin Eblan kaupungissa, nykyisen Syyrian alueella 2000-luvulla eaa. Ebla oli läheistä sukua akkadin kielelle.


title: Eblan kieli

text: Ebla oli ensimmäinen kirjoitettu seemiläinen kieli.


title: Lusitanian kieli

text: Lusitania oli Lusitaniassa puhuttu indoeurooppalainen kieli. Kaikki säilyneet lusitaniankieliset kirjoitukset on kirjoitettu latinalaisilla aakkosilla.


title: Isohaarahaukka

text: Isohaarahaukka ("Milvus milvus") on keskikokoinen päiväpetolintu.


title: Isohaarahaukka

text: Ruosteenruskea. Syvälovinen pyrstö on tiilenpunainen ja pää harmahtava. Mustakärkisten siipien alapinnalla erottuu laaja valkea alue. Haarahaukkaa kirkasvärisempi ja solakampi.


title: Isohaarahaukka

text: Pituus 61–66 cm Siipiväli 175–195 cm Paino 757–1 221 g


title: Isohaarahaukka

text: Isohaarahaukka pesii siellä täällä ympäri Eurooppaa, luoteisimmassa Afrikassa, Kanariansaarilla sekä miltei hävinneenä Kap Verdellä. Laji on ihmisvainon takia voimakkaasti taantunut pääosassa esiintymisaluetta. Euroopassa vahvin kanta on Saksassa. Etelä-Ruotsin kanta kasvaa hitaasti. Euroopassa pesii 19 000–25 000 paria, mikä on 95 % koko maailman populaatiosta. Suomessa sitä tavataan satunnaisesti mutta lähes vuosittain. Laji on havaittu Suomessa 50–60 kertaa.. Pohjoisimmat populaatiot ovat muuttolintuja, jotka talvehtivat Välimerenmaissa.


title: Isohaarahaukka

text: Isohaarahaukka suosii avoimia ympäristöjä, kuten ruoho- ja viljelysmaita sekä avoimia metsämaita.


title: Isohaarahaukka

text: Isohaarahaukka käyttää vanhoja hiirihaukan tai korpin pesiä. Pesä on tavallisesti lehtipuussa, joskus harvoin kalliojyrkänteellä. Pesä voi olla käytössä useita vuosia peräkkäin, joskus jopa 17 vuotta. Se verhoilee pesänsä mitä kummallisimmilla aineksilla, niistä on löydetty muun muassa alusvaatteita ja nallekarhuja. Pesään naaras munii 1–4 munaa, tavallisimmin kaksi, joita haudotaan 31–32 päivää. Haudonta alkaa jo ensimmäisestä munasta, joten kolmimunaisen pesyeen haudonta kestää noin 38 päivää. Naaras hoitaa pääosan hautomisesta, joskin koiras voi päivällä hautoa lyhyitä hetkiä, alle puoli tuntia kerrallaan. Naaras lämmittää ja hoivaa poikasia ensimmäiset kaksi viikkoa, jolloin koiras huolehtii perheen ravinnosta. Myöhemmin molemmat emot saalistavat. Poikaset oppivat lentämään noin seitsemän viikon ikäisinä, mutta jos ravintoa on ollut niukasti, voi lentoonlähtö onnistua vasta 60–70 päivän iässä. Poikaset lähtevät syysmuutolle vanhempiensa kanssa. Laji on sukukypsä kaksivuotiaana.


title: Isohaarahaukka

text: Isohaarahaukka syö lähinnä haaskoja sekä pieniä nisäkkäitä ja lintuja. Sille kelpaavat kuitenkin myös sammakkoeläimet, matelijat, kalat ja kastemadot.


title: Imitaatio

text: Imitaatio eli jäljittely on keskeinen länsimaisen estetiikan tradition käsite. Imitaation ja mimesiksen avulla on yritetty teorisoida taiteellisen ilmaisun oleellista osaa, ominaisuutta joka erottaa taideteokset muista ilmiöistä, sekä niistä lukuisista tavoista, joilla koemme ja reagoimme niihin.


title: Imitaatio

text: Käännöstieteessä imitaatio on käännöstapa, jossa kääntäjä ottaa kirjailijan vapauksia ja tekee haluamiaan muutoksia niin sisältöainekseen kuin merkityssisältöihinkin.


title: Imitaatio

text: Kirjallisuustieteessä imitaatiota on ainakin kolmea lajia:


title: Imitaatio

text: Jo antiikin aikana pohdittiin taiteen jäljittelevää luonnetta. Senecalta periytyy fraasi "Omnis ars naturae imitatio est" (Kaikki taide on luonnon jälittelyä). Horatiuksen runousopissa suositellaan jäljittelemään parhaita mestareita.


title: Imitaatio

text: Imitaation käsite ei ole ollut suosiossa, koska romantiikka samasti imitaation virheellisesti kopioinnin kanssa. Vaikka latinan "imitatio"-sana liittyy kreikan mimesikseen, se ei taideteoriassa pyri tarkoittamaan pelkästään luonnon kopioimista, vaan parhaimpien taideteosten kaanonien jäljittelyä ja sellaisena sitä pohdittiin Quintilianuksen "Puhujan kasvatuksessa". Imitaatiossa ei ollut kyse suoranaisesta vanhemman taiteen kopioinnista, vaan dialogin luomisesta menneisyyden parhaimpien teosten kanssa. Imitaatio oli elävä aihe läpi keskiajan. Renessanssista alkaen siitä tuli useiden uusien taideyeoroiden keskeinen osa. Taideakatemiat institutionalisoivat käsitteen, jota täsmennettiin uskolla sääntöihin ja ennakkoesimerkkeihin, joiden arveltiin puuttuvan käsityövaltaisilta killoilta.


title: Imitaatio

text: Näin luotiin perusta opille suurten taiteilijoiden kopioimisesta. Se vakiintui myöhemmin koulutusta hallitsevaksi menneisyyden kunnioittamiseksi, joka hallitsi taidekasvatusta ja -koulutusta. Vain vahvimmat taiteilijat pystyivät vapautumaan sen vaikutuspiiristä. Romantiikan alkuperäisyyden arvostamisesta tuli keskeinen ominaisuus ja imitaatiota alettiin yhdistämään muun muassa parodian ja pastissin kaltaisiin ilmaisumuotoihin, jotka olivat tärkeitä postmodernismin aspekteja.


title: Abebe Aragai

text:
Abebe Aragai (1903 – 1960) oli etiopialainen sotilasjohtaja ja poliitikko.
Hän palveli keisari Haile Selassien henkivartiojoukoissa 1930-luvulle asti.


title: Abebe Aragai

text: Kun Italian joukot miehittivät Etiopiaa 1935-1941, Aragai kuului sotilaallisen vastarintaliikkeen johtajiin.


title: Abebe Aragai

text:
Keisarin palattua valtaan Aragaista tuli kuvernööri.
Hän oli Etiopian pääministeri 27. marraskuuta 1957 – 15. joulukuuta 1960. Hänen virkakautensa päättyi hänen kuolemaansa sotilasjoukkojen tulitukseen vallankaappausyrityksen yhteydessä, kun Aragai oli panttivankina palatsissa.


title: Luang Prabang (provinssi)

text: Louangphabang tai Louangphrabang eli Luang Prabang () on provinssi Laosin pohjoisosassa. Sen pinta-ala on 16 875 neliökilometriä. Vuonna 2012 sen asukasluku arvioitiin olevan noin 463 500. Provinssin pääkaupunki on nimeltään Louangphabang.


title: Luang Prabang (provinssi)

text: Louangphabang jakautuu yhteentoista hallinnolliseen alueeseen:


title: Luang Prabang

text: Luang Prabang on Luang Prabangin provinssin pääkaupunki Laosissa. Se sijaitsee kallioniemekkeellä Nam Khan- ja Mekongjoen yhtymäkohdassa, noin 425 kilometrin päässä Vientianesta pohjoiseen. Kaupungin asukasluku on noin 47 000. Luang Prabang oli muinoin samannimisen kuningaskunnan pääkaupunki.


title: Luang Prabang

text: Koko yhdistyneen Laosin historia alkaa Luang Prabangista. 1300-luvulla Lane Xang'in eli "Miljoonien Elefanttien Maan" ensimmäinen hallitsija, kuningas Fa Ngoum valitsi sen valtakuntansa pääkaupungiksi. Fa Ngoum kasvoi Khmer-hovissa Angkorissa, missä hän omaksui buddhalaisen uskonnon. Myöhemmin hän julisti theravada-buddhalaisuuden valtakuntansa viralliseksi uskonnoksi. Kun Fa Ngoum meni naimisiin Khmer-prinsessan kanssa, hän sai morsiamensa isältä, Kambodžan kuninkaalta, lahjaksi mittaamattoman arvokkaan kultaisen Buddhan patsaan, Phra Bangin, josta koko Luang Prabangin kaupunki sai nimensä. Phra Bang on edelleen koko Laosin tärkein uskonnollinen symboli. Patsaan kopio on nähtävillä Luang Prabangin kuninkaallisessa palatsissa, joka toimii nykyisin museona.


title: Luang Prabang

text: Vaikka pääkaupunki siirrettiin Vientianeen jo 1563, säilyi Luang Prabang edelleen kuninkaallisen hovin asuinpaikkana kommunistien valtaantuloon eli vuoteen 1975 saakka. Viimeinen kuningas Savang Vatthana kuoli epäselvissä olosuhteissa ns. uudelleenkoulutusleirillä.


title: Luang Prabang

text: Kaupungin maamerkki on Phousivuori, jolta näkee koko kaupungin ja sen ympäristön.


title: Luang Prabang

text: Kaupungin tärkeimpiä nähtyvyyksiä ovat temppelit eli wat'it. Toiminnassa on yli kolmekymmentä temppeliä. Laonkieliselle sanalle wat ei ole tarkkaa käännöstä, sillä se tarkoittaa sekä temppeliä että luostaria. Joka tapauksessa temppelin alueella toimii yleensä aina myös luostari. Edelleen suurin osa laolaisista miehistä elää elämästään jonkun aikaa munkkina. Aikaisemmin luostari oli myös ainoa tie opilliseen sivistykseen.


title: Luang Prabang

text: Tarkan aikataulun mukaan elävät oranssikaapuiset ja kaljupäiset munkit ovat läsnä kaikkialla kaupungissa. Varsinkin keskipäivän jälkeen munkit kulkevat vierailemassa luostarista toiseen.


title: Luang Prabang

text:
Kaupungin suurin temppeli on kuninkaiden suojeluksessa ollut Wat Xien Thong. Se rakennettiin jo vuonna 1559. Wat Xien Thongiin kuuluvat rakennukset on huolella entisöity; joitain sivurakennuksia ja elementtejä on lisätty myöhempinä aikoina.
Nykyisen kaupunkikuvan muotoutumiseen ovat vaikuttaneet paljolti myös ranskalaiset. Ranskan siirtomaavaltaa kesti Laosissa vuosina 1886–1954. Ranskan siirtomaavallan aikana uskonnollisissa rakennuksissa noudatettiin edelleen vanhaa Lao-traditiota. Maallisissa rakennuksissa perinteinen Lao-arkkitehtuuri ja ranskalainen siirtomaa-arkkitehtuuri alkoivat vähitellen saada toisiltaan vaikutteita.


title: Luang Prabang

text: Luang Prabang otettiin mukaan UNESCO:n maailmanperintöluetteloon vuonna 1995. Kriteereissään Unesco kehui sen laosilaisen perinteisen arkkitehtuurin ja siirtomaa-ajan eurooppalaistyylisten rakennusten fuusiota, joka on muotoutunut vuosisatojen aikana.


title: Luang Prabang

text: Luang Prabangista käsin voi tehdä retkiä Mekongjokea pitkin. Lähistön suosituimmat nähtävyydet ovat Kuang Sin putoukset sekä Pak Ou -luolat.


title: Juha Laitila

text: Juha Kullervo Laitila (s. 24. elokuuta 1953 Helsinki) on suomalainen koomikko, imitaattori, juontaja, muusikko ja näyttelijä. Laitilan sisko on vuoden 1971 Miss Suomi, Pirjo Laitila.


title: Suippumyrkkyseitikki

text: Suippumyrkkyseitikki ("Cortinarius rubellus") on tappavan myrkyllinen seitikkilaji.


title: Suippumyrkkyseitikki

text: Suippumyrkkyseitikin kuparinruskean sävyinen lakki kasvaa 3–13 cm leveäksi ja lakin keskelle muodostuu joskus kohouma, josta sieni on saanut nimensä. Suippumyrkkyseitikin jalka ja heltat ovat lakin väriset. Jalassa saattaa olla keltaisia seittivöitä.


title: Suippumyrkkyseitikki

text: Suippumyrkkyseitikki kasvaa syksyllä enimmäkseen kangasmetsissä Etelä-Suomessa, mutta sitä on löydetty myös Lapista.


title: Suippumyrkkyseitikki

text:
Suippumyrkkyseitikki sisältää orellaniinia, joka on erityisesti munuaisia vaurioittava hengenvaarallinen solumyrkky. Sienen
orellaniinipitoisuus on itiöissä 0,09 %, lakissa 0,78 %, jalassa 0,42 % ja sienirihmastossa 0,03 %. Myrkyt eivät häviä keittämällä eivätkä millään muulla käsittelytavalla. Kokeellisen ja kliinisen myrkytyskuvan perusteella on päätelty, että sienessä olisi myös kortinariini A ja B -nimisiä rengasrakenteisia peptidejä, jotka myös vahingoittavat munuaisia. Kortinariineja on varmistettu esiintyvän muissa seitikkisuvun sienissä..


title: Suippumyrkkyseitikki

text: Suippumyrkkyseitikin maku on mieto ja sienen sisältämä myrkky vaikuttaa usein vasta vuorokausien jälkeen sienen syömisestä. Myrkky tuhoaa ihmisen munuaiskudosta ja on vaarallista pieninäkin määrinä. Suomessa tunnetaan ainakin kolme suippumyrkkyseitikin aiheuttamaa kuolemantapausta. Noin kolmasosalle myrkytyksen saaneista potilaista jää pysyvä vaikea munuaisvaurio, mutta suotuisissa tapauksissa munuaisten toiminta voi palautua kokonaan tai osittain, ja virtsaneritys alkaa uudelleen .


title: Suippumyrkkyseitikki

text: Keskieurooppalainen lehtomyrkkyseitikki ("Cortinarius orellanus") on suippumyrkkyseitikin tapaan tappavan myrkyllinen, mutta sitä ei ole löytynyt Suomesta. Aiemmin myös kangasmyrkkyseitikkiä, jota nykyisin nimitetään myös keltavyöseitikiksi ("Cortinarius gentilis"), pidettiin yhtä vaarallisena, mutta nykyisin sen myrkkyjä pidetään huomattavasti lievempinä.


title: Kultarousku

text: Kultarousku ("Lactarius volemus") on erinomainen ruokasieni. Sen lakki on kullanruskea ja kookas, jopa 6–20 cm leveä. Sienen jalka on tukeva ja väriltään hieman lakkia vaaleampi. Muiden rouskujen tavoin kultarousku erittää valkoista maitiaisnestettä, joka kuitenkin ruskettuu ilmassa. Kultarousku on Suomessa varsin harvinainen ja kasvaa lähinnä Etelä-Suomessa. Kultarouskua löytyy Euroopan lisäksi Amerikasta Kanadan eteläosista, Yhdysvaltojen länsirannikolta ja myöskin Meksikosta. Lajia tavataan myös Aasiassa esimerkiksi Kiinassa ja Japanissa. Sientä suositellaan valmistettavasti pannussa paistettuna, eikä sitä pidä ryöpätä, koska sen maku on täysin mieto.


title: Johnny Lee Michaels

text: Johnny Lee Michaels (oik. Jouni Turpeinen , s. 1963, Helsinki) on suomalainen muusikko ja säveltäjä.


title: Johnny Lee Michaels

text: Johnny Lee Michaels aloitti uransa 1980-luvulla ja on tehnyt elokuva- ja televisiosarjamusiikkia sekä perinteistä hard rockia. Hän sijoittui toiseksi Suomen euroviisukarsinnassa vuonna 1987 kappaleellaan ”Kesätuuli”. Suomea Euroviisuihin pääsi tuolloin edustamaan Virve Rosti kappaleellaan ”Sata salamaa”.


title: Johnny Lee Michaels

text: Sittemmin Johnny Lee Michaels on toiminut myös tuottajana. Hän on tuottanut muun muassa 22-Pistepirkon ja The 69 Eyesin ("Blessed Be", "Paris Kills", "Devils", "Angels", "Universal Monsters") albumeita. Michaelsilla on avioliitosta Kata Kärkkäisen kanssa Kasimir-niminen poika.


title: Johnny Lee Michaels

text: Juice Leskinen teki "Turpeinen ja Kärkkäinen"-nimisen kappaleen Michaelsista ja Kata Kärkkäisestä, jotka olivat 80-luvulla julkkis-pari.Musiikkia televisioonMusiikkia elokuviinMuita sävellystöitä


title: Saarivaltio

text: Saarivaltio on valtio, joka koostuu kokonaisuudessaan yhdestä tai useammasta saaresta. Valtioita, jotka koostuvat useammista saarista, voidaan kutsua myös saaristovaltioiksi. Maailmassa on 47 saarivaltioita, joihin kuuluvat useimmat maailman pienimmistä valtioista.


title: Saarivaltio

text: Jotkin saaret jakautuvat useamman saarivaltion kesken. Muun muassa Haiti sijaitsee samalla saarella kuin Dominikaaninen tasavalta. Saarivaltion vastakohta on sisämaavaltio.


title: Ville Vallaton

text: Ville Vallaton (engl. "Dennis the Menace") on Hank Ketchamin luoma sarjakuva, jonka päähenkilönä on Ville Vallaton, joka on vaaleatukkainen, noin kuusivuotias pojanvintiö. Ville aiheuttaa alituista harmia vanhemmilleen ja naapurin sedälle, herra Karjuselle. Ensimmäinen Ville Vallaton -strippi ilmestyi Yhdysvalloissa sanomalehdissä 12. maaliskuuta 1951.


title: Ville Vallaton

text: Ketcham käytti koko ajan apupiirtäjiä. 50- ja 60-luvulla sarjakuvalehtiin piirsi yksi Ketchamin avustajista, Al Wiseman. "Dennis the Menace" -sarjakuvalehteä julkaisi USA:ssa Standard Pines Comics vuosina 1953-1958, Fawcett 1959-1979 ja Marvel 1981-1982. Ville Vallaton -sarjakuvalehti ilmestyi Suomessa 1960-1978 ja 1987-1989 Semicin julkaisemana.


title: Ville Vallaton

text: Vuosien myötä Ketcham jättäytyi yhä enemmän sivuun myös sanomalehtisarjojen piirtämisestä. Marcus Hamilton piirsi päivittäisen stripin ja Ron Ferdinand sunnuntaisarjat. Päiväsarja on "pilakuva", yksi iso ruutu. Kun Ketcham kuoli 31.5.2001, sarjakuva jatkoi ilmestymistään ilman mitään taukoa. Sarjakuvaa levittää nykyisin King Features Syndicate 1200 lehteen.


title: Ville Vallaton

text: 1990-luvulla on tehty kaksi Ville Vallaton -elokuvaa, joissa esiintyivät oikeat ihmiset, "Ville Vallaton" (1993) ja "Ville Vallaton iskee jälleen" (1998). Sarjakuvasta on tehty myös piirrossarja televisioon. Sarjaa esittää MTV Juniori. Ville Vallaton nimellä myydään myös jäätelöpuikkoja.


title: Sven Krohn

text: Sven Ilmari Krohn (9. toukokuuta 1903 Helsinki – 26. kesäkuuta 1999 Tampere) oli suomalainen filosofi.


title: Sven Krohn

text: Krohn opiskeli filosofiaa Helsingin yliopistossa vuodesta 1921 alkaen. Valmistuttuaan maisteriksi vuonna 1929 hän siirtyi veljensä Eino Krohnin kanssa opettajaksi Helsingin Kulmakouluun. Jo sitä ennen hän oli löytänyt teosofisen Ruusu-Risti-liikkeen.


title: Sven Krohn

text: Vuonna 1949 valmistuneessa väitöskirjassaan Krohn arvosteli loogisen empirismin perusväitteitä: hänen mukaansa filosofian tehtävänä ei ole toimia vain kielen kritiikkinä, vaan sen pitää olla myös esimerkiksi pohjana etiikalle. Tätä käsitystään hän kehitteli 1950-luvulla julkaistuissa saksankielisissä julkaisuissaan.


title: Sven Krohn

text: Vuonna 1960 Sven Krohnista tuli Turun yliopiston filosofian professori. Hänen johdollaan Turusta tuli fenomenologis-hermeneuttisen filosofian keskus Suomessa. Krohnin oppilaina ovat opiskelleet muun muassa Matti Juntunen, Lauri Rauhala, Lauri Routila, Lauri Mehtonen ja Seppo Sajama.


title: Domenico Alberti

text: Domenico Alberti (noin 1710 Venetsia – 14. lokakuuta 1740 Rooma) oli italialainen säveltäjä, cembalisti ja laulaja. Albertin basso on nimetty hänen mukaansa.


title: Domenico Alberti

text: Alberti syntyi Venetsiassa ja kuoli Roomassa. Hän opiskeli musiikkia Antonio Lottin johdolla. Albertin sävellyksiin kuuluu muun muassa kosketinsoitinsonaatteja. Hän sävelsi niitä noin 36, mutta vain 14 on säilynyt.


title: Isorytmiikka

text: Isorytmiikka on keskiajan musiikissa syntynyt sävellystekniikka, jossa melodiaa esittävä ääni, eli "tenori", koostuu samanlaisina toistuvista rytmillisistä kuvioista. Tätä toistuvaa rytmistä kuviota nimitetään taleaksi. Sävelteoksessa se yhdistetään toistuvaan melodiseen kuvioon coloriin, joka on yleensä pituudeltaan erilainen kun talea.


title: Levyraati

text: Levyraati oli suomalainen television musiikkiohjelma, joka alkoi syksyllä 1961 Jaakko Jahnukaisen juontamana. Sen esikuvana oli brittiläinen "Juke Box Jury". Toistaiseksi viimeinen "Levyraati" lähetettiin vuonna 2005. Ohjelmaa esitettiin Tesvisiossa vuoteen 1964 asti, jolloin se siirtyi Mainostelevision esitettäväksi. Tuolloin MTV:llä ei ollut omaa kanavaa, vaan sitä esitettiin Yleisradion kanavilla. Vuonna 1993 Levyraati siirtyi omalle MTV3-kanavalle.


title: Levyraati

text: Ohjelmassa raati arvioi uusinta äänilevymusiikkia ja antoi sille pisteitä asteikolla 1–10. Raadissa oli alun perin yleensä kaksi vakiojäsentä ja muutama vieraileva viikoittain vaihtuva jäsen. Ohjelman periaatteena oli, että raadin jäsenet eivät etukäteen tienneet, mitä levyjä oli tulossa arvioitavaksi. Juontaja Jaakko Jahnukainen toi kuunneltaviksi valitsemansa levyt lähetyksen alkaessa studioon mustassa salkussa, johon kukaan muu ei saanut koskea, ja Jahnukaisen seuraajat jatkoivat samaa käytäntöä.


title: Levyraati

text: Levyraatia esitettiin aluksi vuosina 1961–1997. Tuolloin vakiojäseniä olivat muiden muassa Mauno Maunola, Jopi Eräkare, Mimmu (Margareta Mutreich), Pirkko Liinamaa, Klaus Järvinen, Tapani Ripatti, Petri Kaivanto, Irina Krohn, Eeva Kaste, Sirpa Kuoppamäki, Sallamaari Muhonen, Juha Siltanen, Raimo Lintuniemi, Mari Vesala, Anne Koivunen ja Jari Puhakka. Ensimmäisenä juontajana toimi Jaakko Jahnukainen. Jahnukaisen kuoleman jälkeen vuonna 1980 hänet korvattiin Vesa Nuotiolla, joka juonsi yhden kauden. Nuotion seuraajana toimi Jukka Virtanen, joka ensiesiintyi vaihtuvana jäsenenä 1965. "Levyraadilla" oli Jahnukaisen kaudella parhaimmillaan liki kaksi miljoonaa katsojaa.


title: Levyraati

text: Ohjelman alkuaikoina siinä ei katseltu videoita vaan pyörivää vinyylilevyä ja raatilaisten arvioivia ilmeitä. Kuvituksena käytettiin myös valokuvia esiintyjästä. "Levyraadin" alkuperäisessä versiossa oli pitkään tunnusmusiikkina Clifford Brownin ja Max Roach Quintetin levyttämän "The Blues Walk" -kappaleen teema.


title: Levyraati

text: "Levyraadin" ensimmäinen juontaja Jaakko Jahnukainen oli tunnettu jazzmies, joka kuohutti usein ohjelman katsojien mieliä tuomitsemalla esimerkiksi The Beatles -yhtyeen kappaleet "mölinäksi". Kotimainen iskelmämusiikki ei liioin ollut Jahnukaisen suosiossa; aikakirjoihin on jäänyt Veikko Tuomen levyttämän "Sabina"-tangon saama ohjelman silloin vielä lyhyen historian huonoin pistemäärä syksyllä 1961. Jahnukainen löi lisää löylyä arvioidessaan iskelmien suosion perustuvan yleisön huonoon makuun. Sen sijaan hän ujutti kuunneltavien levyjen joukkoon jokaisella kerralla ainakin yhden jazzlevyn. Myös raadin pitkäaikaisina vakiojäseninä vuosina 1976–1989 olleet Pirkko Liinamaa ja Klaus Järvinen ovat muistelleet, että katsojilta ja esiintyjiltä tuli ohjelmien jälkeen ajoittain hyvinkin kiukkuista palautetta. Tämän sai kokea varsinkin Oulunkylän Pop & Jazz konservatorion rehtorina työskennellyt Järvinen, joka uskalsi vaatia muusikoilta ammattikoulutusta. Toisaalta Järvinen on katsonut pystyneensä "Levyraadin" kautta korostamaan päättäjille musiikkikasvatuksen merkitystä.


title: Levyraati

text: Levyraati palasi ruutuun vuonna 2002, jolloin juontajana toimi Raakel Lingnell sekä vakiojäsenenä Njassa. Syksyllä 2003 juontaja vaihtui jälleen, jolloin Lingnell korvattiin Ruben Stillerillä.


title: Jean-Baptiste Lully

text: Jean-Baptiste Lully (alun perin Giovanni Battista Lulli, 28. marraskuuta 1632 Firenze – 22. maaliskuuta 1687 Pariisi) oli italialaissyntyinen ranskalainen säveltäjä. Hän vietti suurimman osan elämästään työskennellen Ludvig XIV:n hovissa. Lullylla oli Ranskan kansalaisuus vuodesta 1661 lähtien.


title: Jean-Baptiste Lully

text: Lully syntyi Firenzessä ja oppi lapsena soittamaan kitaraa ja viulua. Vuonna 1646 hän siirtyi Ranskaan. Täällä hän alkoi opiskella musiikin teoriaa Nicolas Métrun johdolla. Vuonna 1652 Lully nimitettiin kuninkaallisen hoviorkesterin kapellimestariksi ja vuonna 1653 hovisäveltäjäksi. Vuonna 1669 hän hankki siihen saakka Robert Cambertin ja Pierre Perrinin hallussa olleet oikeudet ranskalaisen kansallisoopperan johtoon ja hallitsi siitä lähtien miltei yksinvaltiaan tavoin ranskalaista oopperaa. Lullyn suurin merkitys oli siinä, että hän vakiinnutti ranskalaisen, silloisesta italialaisesta huomattavasti poikkeavan oopperatyylin, jossa kuoro- ja balettikohtauksilla on tärkeämpi rooli.


title: Jean-Baptiste Lully

text: Lully menehtyi kuolioon, joka syntyi, kun hän oli 8. tammikuuta 1687 osunut tahtipuikolla jalkaansa, johtaessaan Ludvig XIV:n leikkauksesta toipumisen juhlistamiseksi säveltämäänsä "Te Deumia".


title: Jean-Baptiste Lully

text: Lully sävelsi muun muassa baletteja ja oopperoita. Hän teki musiikin myös Molièren näytelmään "Porvari aatelismiehenä".


title: Ruben Stiller

text: Ruben Olavi Stiller (s. 28. heinäkuuta 1961 Nummi) on suomalainen toimittaja ja juontaja. Hänet tunnetaan monista radio- ja televisio-ohjelmista.


title: Ruben Stiller

text: Näkyvimmän työnsä Stiller on tehnyt televisio-ohjelmien parissa toimien juontajana muun muassa musiikkiohjelmassa "Levyraati" ja Joonas Hytösen kanssa keskusteluohjelmassa "Ruben & Joonas" (2004). Kesäkuussa 2007 tuotantoyhtiö Moskito Television irtisanoi Stillerin. Vuoden 2009 alusta kevääseen 2017 hän juonsi ja toimitti Ylellä "Pressiklubi"-keskusteluohjelmaa.


title: Ruben Stiller

text: Televisio- ja radiotöidensä lisäksi Stiller on kirjoittanut kirjan "Suomi-Finland" (Teos, 2006).


title: Ruben Stiller

text: Stiller on sanonut olevansa ”sekoitus suomenruotsalaisuutta, pohjalaisuutta ja juutalaisuutta”. Hänen isänsä oli suomenjuutalainen ja äitinsä luterilainen. Hänen isänsä oli hammaslääkäri Hirsch Stiller (1913–1988) jonka isä oli liikemies Abraham Stiller. Hänen isoisänsä veli oli elokuvaohjaaja Mauritz Stiller.


title: Ruben Stiller

text: Stiller oli eduskuntavaaleissa 1995 SDP:n ehdokkaana Helsingin vaalipiirissä saaden 2 754 ääntä. Vuoden 2000 presidentinvaalissa hän oli Tarja Halosen kannattaja ja vuoden 2006 presidentinvaalissa hän kannatti näkyvästi kokoomuksen Sauli Niinistöä.


title: Ruben Stiller

text: Vuonna 1993 Stiller aiheutti kohua Radiomafian juontajana nimitettyään keskustalaista Yleisradion alue- ja uutisyksikön johtajaa Tapio Siikalaa ”kökkötraktoriksi”. Stiller hyllytettiin kolmeksi kuukaudeksi, mutta tuona aikana hän ilmaantui kielloista huolimatta suoriin lähetyksiin, minkä seurauksena hänet irtisanottiin Yleisradion palveluksesta.


title: Ruben Stiller

text: Stillerillä oli vuonna 2016 merkittävä osa Juha Sipilän ja Yleisradion toimintaa koskevassa kohussa. Hän sai Yleltä varoituksen, joka peruttiin myöhemmin. Stiller jäi sairauslomalle joulukuun alussa ja palasi "Pressiklubiin" tammikuun puolessa välissä.


title: Ruben Stiller

text: Helmikuussa 2017 Stiller ilmoitti jättävänsä "Pressiklubin". Hän itse toivoo voivansa jatkaa töitä radiossa.


title: Giuseppe Tartini

text: Giuseppe Tartini (8. huhtikuuta 1692 – 26. helmikuuta 1770) oli italialainen säveltäjä ja viulisti. Suurin osa Tartinin sävellyksistä ovat viulusonaatteja ja -konserttoja.


title: Giuseppe Tartini

text: Tartini syntyi Istrian niemimaalla Piranossa, joka on nykyään osa Sloveniaa ja nimeltään Piran. Giuseppe oli vanhempiensa Giovanni Antonio Tartinin ja Catarina Zangrandin neljäs lapsi. Isä Tartini oli Firenzestä kotoisin oleva menestynyt kauppias. Isä suunnitteli pojalleen pappisuraa. Poika kuitenkin kieltäytyi tästä, eikä uransa aikana kirjoittanut montaakaan uskonnollista sävellystä. Sen sijaan hän kirjoittautui Padovan yliopistoon vuonna 1709 lakia lukemaan. Yliopistossa Tartini kiinnostui enemmän musiikista ja otti viulutunteja Giulio di Terniltä. Vuosia myöhemmin asetelma kääntyi toisin päin. Vuonna 1710 Giuseppe solmi salassa avioliiton Elizabetta Premazoren kanssa. Tämä oli Padovan piispan sukulainen. Noin kolmen vuoden päästä avioliitto paljastui, ja pariskunnan piti paeta kaupungista. Tartini asettui Assisiin, jonka luostarissa asui joku hänen sukulaisensa. Giuseppe opiskeli viulunsoittoa nyt isä Boemon (luultavasti tsekkiläinen muusikko Bohuslav Cernohorsky) opastuksella. Muutaman vuoden kuluttua joku padovalainen vierailija tunnisti Tartinin, kun hän esiintyi. Sopu Padovan piispaa kanssa silti syntyi. Vuonna 1715–16 pariskunta muutti Venetsiaan.


title: Giuseppe Tartini

text: Venetsiassa asui ja työskenteli kuulu viulusti Francesco Veracini, jonka soitto vaikutti suuresti Tartiniin. Tartini paneutui viulunsoiton periaatteisiin ja etenkin jousiin Venetsiassa. Veracinin mielenterveys horjui ja lopulta petti, jolloin Tartini siirtyi Anconaan ja opiskeli intensiivisesti viulunsoittoa, jousia, kieliä, akustiikkaa ja erilaisia tekniikoita itsekseen. Thomas L. Phipson kirjoitti vuonna 1877, että tuolloin Tartini löysi ja otti selville viulusta sellaisia ominaisuuksia, joita yhä tänä päivänä hyödynnetään viulunsoiton opetuksessa.